Yakin dan Ahlu al-Yaqin (Siri 2)

الَّذِينَ يُؤْمِنُونَ بِالْغَيْبِ وَيُقِيمُونَ الصَّلَاةَ وَمِمَّا رَزَقْنَاهُمْ يُنْفِقُونَ ، وَالَّذِينَ يُؤْمِنُونَ بِمَا أُنْزِلَ إِلَيْكَ وَمَا أُنْزِلَ مِنْ قَبْلِكَ وَبِالْآخِرَةِ هُمْ يُوقِنُونَ ، أُولَئِكَ عَلَى هُدًى مِنْ رَبِّهِمْ وَأُولَئِكَ هُمُ الْمُفْلِحُونَ

Orang yang yakin akan percaya adanya hari kebangkitan, hisab, syurga dan neraka di akhirat. Oleh kerana itu, semua yang ada di dunia akan menjadi mudah dan murah bagi mereka yang yakin adanya hari pembalasan.

Orang yang bersifat yakin akan yakin sepenuhnya bahawa rezeki itu daripada Allah, bukan pada tangan mana-mana manusia, siapa sekalipun mereka, termasuklah para Nabi alaihimussalam. Inilah yang dirakamkan Allah dalam ayat 20, 21, 22 dan 23 surah al-Dzariyat:

وَفِي الْأَرْضِ آيَاتٌ لِلْمُوقِنِينَ ، وَفِي أَنْفُسِكُمْ أَفَلَا تُبْصِرُونَ ، وَفِي السَّمَاءِ رِزْقُكُمْ وَمَا تُوعَدُونَ ، فَوَرَبِّ السَّمَاءِ وَالْأَرْضِ إِنَّهُ لَحَقٌّ مِثْلَ مَا أَنَّكُمْ تَنْطِقُونَ

Keyakinan ini telah memangkinkan mereka untuk sentiasa menginfaq dan menyedekahkan harta mereka tanpa sebarang kebimbangan akan jadi miskin. Mereka lakukannya dengan yakin bahawa rezeki hanya daripada Allah.

Ahlu al-yaqin melihat kebenaran itu dengan jelas, seperti jelasnya matahari pada waktu siang. Oleh itu, mereka tidak bersifat munafik, tidak riyak dan tidak ujub atau kagum dengan kemampuan sendiri.

Keadaan ini telah dirakamkan Allah dalam ayat 118 surah al-Baqarah yang menjelaskan golongan yang tidak mengetahui akan sentiasa meminta bukti dan sering ragu-ragu dan Allah telah menjelaskan bukti-bukti itu kepada mereka yang yakin:

وَقَالَ الَّذِينَ لَا يَعْلَمُونَ لَوْلَا يُكَلِّمُنَا اللَّهُ أَوْ تَأْتِينَا آيَةٌ كَذَلِكَ قَالَ الَّذِينَ مِنْ قَبْلِهِمْ مِثْلَ قَوْلِهِمْ تَشَابَهَتْ قُلُوبُهُمْ قَدْ بَيَّنَّا الْآيَاتِ لِقَوْمٍ يُوقِنُونَ

4. Melaksanakan hukum Allah dalam semua aspek kehidupan

Mereka tidak tunduk kepada runtunan hawa nafsu, tidak berhakimkan kepada golongan zalim, lantang menyatakan kebenaran dan membongkar kebatilan. Tidak bimbang terhadap akibat daripada sikap ini.

Hal ini dengan jelas dinyatakan dalam ayat 50 surah al-Maa’idah yang mempersoalkan mereka yang memilih hukum jahiliah sedangkan hukum Allah paling baik:

أَفَحُكْمَ الْجَاهِلِيَّةِ يَبْغُونَ وَمَنْ أَحْسَنُ مِنَ اللَّهِ حُكْمًا لِقَوْمٍ يُوقِنُونَ

Dinyatakan juga dalam sabda Baginda SAW bahawa jihad paling afdal ialah menyatakan kebenaran di hadapan pemerintah yang zalim.

أَفْضَلُ الْجِهَادِ كَلِمَةُ عَدْلٍ عِنْدَ سُلْطَانٍ جَائِرٍ.

Ahlu al-yaqin bergerak dalam kehidupan mereka dengan al-Quran, berakhlak dengan akhlak al- Quran, berhenti di takat sempadan yang dibenarkan al-Quran. Sifat ini telah dirakamkan ayat 24 surah al-Sajdah yang menjelaskan bahawa Allah telah memilih para imam yang melaksanakan perintah Allah, sabar melaksanakannya dan yakin terhadap ayat-ayat Allah:

وَجَعَلْنَا مِنْهُمْ أَئِمَّةً يَهْدُونَ بِأَمْرِنَا لَمَّا صَبَرُوا وَكَانُوا بِآيَاتِنَا يُوقِنُونَ

6. Yakin mudarat dan manfaat hanya daripada Allah

Mereka yakin dan berpegang dengan ayat 107 surah Yunus yang menjelaskan bahawa sekiranya Allah mahu menimpakan kemudaratan ke atas mereka, tiada siapa yang mampu menghalangnya. Begitu juga sekiranya Allah mahu memberikan mereka manfaat, tiada siapa yang mampu menghalangnya.

وَإِنْ يَمْسَسْكَ اللَّهُ بِضُرٍّ فَلَا كَاشِفَ لَهُ إِلَّا هُوَ وَإِنْ يُرِدْكَ بِخَيْرٍ فَلَا رَادَّ لِفَضْلِهِ يُصِيبُ بِهِ مَنْ يَشَاءُ مِنْ عِبَادِهِ وَهُوَ الْغَفُورُ الرَّحِيمُ

Mereka berpegang sungguh-sungguh dengan pesanan Rasulullah SAW kepada Ibn Abbas:

إذا سَأَلْتَ ، فَاسْأَلِ اللَّهَ ، وإذا اسْتَعَنْتَ فَاسْتَعِنْ بِالله ، وَاعْلَمْ أَنَّ الأمة لَوِ اجْتَمَعَتْ عَلَى أَنْ يَنْفَعُوكَ بشيء ، لَمْ يَنْفَعُوكَ إلا بشيء قَد ْكَتَبَهُ اللَّهُ لَكَ ، وَلَوِ اجْتَمَعُوا عَلَى أَنْ يَضُرُّوكَ بشيء ، لَمْ يَضُرُّوكَ إلا بشيء قَدْ كَتَبَهُ اللَّهُ عَلَيْكَ ، رُفِعَتِ الاقْلأَمُ ، وَجَفَّتِ الصُّحُفُ.

“…jika engkau meminta, mintalah kepada Allah, jika engkau mohon bantuan, mohonlah kepada Alah. Ketahuilah, sekiranya seluruh umat ini sepakat untuk memberikan manfaat kepadamu mereka tidak akan mampu memanfaatkanmu sedikitpun, Allah telah menuliskannya untukmu. Dan jika mereka sepakat untuk memudaratkanmu, mereka tidak akan mampu memudaratkanmu sedikit pun. Allah telah menuliskannya ke atasmu. Qalam telah diangkat dan kertas juga telah kering.”

Seperti dinyatakan sebelum ini, ahlu al-yaqin percaya adanya hari pembalasan; syurga dan neraka. Oleh itu, mereka bersedia untuk mati dengan melakukan amal soleh dalam keadaan penuh yakin yang mereka akan menemui Allah rabbul jalil. Inilah yang diperjelaskan ayat 1, 2, dan 3 surah al-Naml:

طس تِلْكَ آيَاتُ الْقُرْآنِ وَكِتَابٍ مُبِينٍ ،هُدًى وَبُشْرَى لِلْمُؤْمِنِينَ ، الَّذِينَ يُقِيمُونَ الصَّلَاةَ وَيُؤْتُونَ الزَّكَاةَ وَهُمْ بِالْآخِرَةِ هُمْ يُوقِنُونَ .

8. Bersangka baik terhadap Allah dan tidak putus asa, sama ada dalam urusan dunia atau akhirat

Mereka hanya perlu berusaha mencari sebab untuk mendapatkan maslahat dunia dan bertaubat memohon ampun daripada dosa-dosa yang mereka lakukan, sengaja atau tidak.

Mereka yakin janji Allah yang dinyatakan dalam ayat 53 surah az-Zumar yang melarang mereka berputus asa memohon ampun daripada Allah kerana Allah amat pengampun lagi amat penyayang:

قُلْ يَا عِبَادِيَ الَّذِينَ أَسْرَفُوا عَلَى أَنْفُسِهِمْ لَا تَقْنَطُوا مِنْ رَحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعًا إِنَّهُ هُوَ الْغَفُورُ الرَّحِيمُ

Ada beberapa perkara yang boleh dijadikan kayu ukur untuk mengetahui apakah seseorang itu mempunyai keyakinan yang sempurna terhadap Allah. Antara lain ialah:

Individu yang hatinya dipenuhi yakin tidak akan ragu-ragu untuk bertaubat daripada kesalahan dan dosa yang dilakukan. Dia akan kembali kepada Allah. Dia tahu akan ada satu masa dia akan bertemu dengan Allah untuk dihisab atas dosanya, kecil atau besar. Oleh itu, dia bersegera melakukan taubat. Sedangkan mereka yang lemah keyakinan hatinya perlu digerakkan dengan pelbagai cara untuk bertaubat.

Ramai orang boleh bercakap dalam semua aspek mengenai sabar; Allah sukakan mereka yang sabar, ganjaran besar bagi mereka yang sabar dan lainnya, namun apabila dia ditimpa musibah dia menjadi keluh-kesah, menggelabah, malah kadangkala sampai ke tahap mempertikaikan kenapa Allah menimpakannya musibah itu, apa dosanya.

Ahlu al-yaqin akan tenang dan mengembalikan urusannya kepada Allah seperti yang dijelaskan dalam ayat 155 dan 156 surah al-Baqarah yang menyampaikan khabar gembira kepada mereka yang sabar pada saat ditimpa musibah dan berserah kepada Allah.

وَبَشِّرِ الصَّابِرِينَ ، الَّذِينَ إِذَا أَصَابَتْهُمْ مُصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ

Apabila individu terdesak meminta bantuan kebendaan daripada orang lain disebabkan kemiskinannya, pada saat itu keyakinannya terhadap pertolongan Allah teruji. Sekiranya dia merasakan dia bergantung penuh kepada pertolongan manusia untuk membantunya, keyakinannya belum lagi mantap dan sempurna.

Namun sebaliknya, jika dia bergantung sepenuhnya kepada Allah dan tidak mensyirikkan Allah, tidak bergantung kepada manusia, keyakinannya telah kuat dan mantap. Itulah keyakinan yang sempurna.

4. Saat kaya dan tidak memerlukan pertolongan orang lain

Ramai orang berjaya diuji keyakinannya dengan musibah dan bala, tetapi tidak ramai yang berjaya mengharungi ujian kaya-raya, banyak harta dan godaan dunia. Dia bongkak dan angkuh. Beranggapan apa yang ada padanya adalah hasil titik peluh dan kebijaksanaannya sendiri. Dia lupa apa yang ada padanya adalah pemberian Allah. Dengan itu, dia telah kufur terhadap nikmat Allah.

Ada beberapa perkara yang dapat disimpulkan daripada penulisan di atas. Antara lain:

1. Yakin adalah hasil ilmu yang menepati hakikat sesuatu yang diyakini. Ia membawa ketenangan dalam diri, menghakis sifat ragu dan syak.

2. Yakin bukan teori. Ia lantunan dalam tindakan seseorang. Ia menunjangi tindakan seseorang, sama ada berkaitan urusan dunia atau akhirat. Keyakinanlah yang mendorong individu melakukan sesuatu dengan segala kesungguhannya.

3. Yakin membentuk banyak sifat positif dalam diri seseorang. Sifat-sifat ini membuatkannya sentiasa bersiap siaga menghadapi sesuatu. Dia bersiap siaga menghadapi urusan dunianya. Dia bersiap siaga menghadapi saat kematian dan alam selepas mati.

4. Ada banyak perkara yang boleh dijadikan penanda aras apakah seseorang itu telah sempurna keyakinannya kepada Allah.

Penulisan oleh Ustazah Dr Anisah Abd Ghani, Penulis Wanita IKRAM (PenaWan)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dari Cox’s Bazar ke pulau utopia

Wajah masing-masing kelihatan sugul dan penuh keresahan. Ada riak cemas dan ketidakpastian di sebalik wajah mereka. Masakan tidak, tempat yang bakal mereka tuju dan menjadi penghuninya tidak pernah didiami oleh sesiapa pun sebelum ini semenjak ianya muncul 20 tahun lepas.

Pabila musim tengkujuh tiba, hampir sebahagian kawasan di tempat tersebut akan tenggelam dan ianya juga menjadi laluan angin puting beliung yang acap kali melanda.

Pada Khamis 3 Disember lepas, mereka beserta beratus orang yang lain diarahkan memenuhi 11 buah bas yang membawa mereka meninggalkan Cox’s Bazar, kem pelarian yang terletak di sempadan Bangladesh-Myanmar yang menempatkan berjuta pelarian Rohingya yang berpusu-pusu meninggalkan Myanmar usai pembantaian besar-besaran oleh tentera Myanmar pada tahun 2017.

Mereka berkhemah semalaman di bangunan sekolah di tenggara Chittagong sebelum dibawa menaiki kapal tentera laut Bangladesh. Lebih 1,600 pelarian Rohingya berlayar dari pelabuhan selatan Chittagong menuju ke sebuah pulau kontroversi di Teluk Bengal, kira-kira 21 batu (34 kilometer) dari tanah besar.

Kerajaan Bangladesh telah membina kemudahan di Bhasan Char semenjak beberapa tahun untuk mengatasi masalah kem-kem yang sesak di Cox’s Bazar, yang merupakan rumah kepada kira-kira 1 juta pelarian Rohingya.

Ini kerana kem-kem tersebut kini tidak lagi mampu untuk menampung jumlah pelarian yang kian meningkat ditambah suasana di situ yang amat kotor serta tidak menyihatkan.

Pelarian juga tidak dibenarkan bekerja dan mendapat akses yang terhad kepada pendidikan. Ia juga diburukkan lagi dengan isu jenayah yang kian menjadi-jadi.

Tetapi kumpulan hak asasi manusia dan dalam kalangan pelarian sendiri telah lama melahirkan kebimbangan terhadap tahap keselamatan di Basan Char sejak ia mula dicadangkan pada tahun 2015.

Human Rights Watch menggambarkan keadaan di pulau itu sebagai cukup daif dan menghadapi risiko kekurangan bekalan perubatan.

Pertubuhan Bangsa-Bangsa Bersatu  (PBB) dalam satu kenyataan  berkata bahawa ia tidak terlibat dalam rancangan pemindahan pelarian Rohingya dan hanya diberikan ‘maklumat yang terhad’ mengenai penempatan semula itu. Ia juga tidak diberi akses ke pulau berkenaan untuk menjalankan penilaian keselamatan dan teknikal.

“Pelarian Rohingya perlu diberikan maklumat yang lengkap agar mereka dapat membuat keputusan yang tepat mengenai penempatan semula ke Bhasan Char,” kata kenyataan itu.

“Sebarang penempatan semula kepada Bhasan Char perlu didasari oleh penilaian perlindungan teknikal yang komprehensif.”

“Penilaian PBB yang bebas ini akan mengkaji semula keselamatan, kebolehlaksanaan dan kelestarian Bhasan Char sebagai tempat untuk para pelarian hidup, serta rangka kerja untuk perlindungan dan bantuan dan perkhidmatan yang mereka akan dapat akses di pulau itu.”

Dalam satu kenyataan, Refugees International berkata bahawa langkah penempatan semula itu bersifat dangkal dan tidak berperikemanusiaan, dan ianya perlu segera dihentikan.

“Tanpa penilaian yang sesuai dan maklumat yang mencukupi mengenai keadaan di pulau itu, langkah itu tidak ubah seperti penahanan besar-besaran rakyat Rohingya yang melanggar hak asasi manusia,” kata Daniel Sullivan, peguam bela kumpulan hak asasi manusia.

Menteri Luar Bangladesh dalam pada itu berkata, beliau tidak faham mengapa agensi berkenaan menentang langkah penempatan itu dan menyifatkan laporan itu sebagai ‘benar-benar tidak berasas’.

Komander Tentera Laut Bangladesh, Abdullah Al Mamun Chowdhury selaku pengarah projek Pulau Bhasan Char berkata, pulau ini boleh memuatkan sehingga 100,000 orang di 120 tempat perlindungan.

“Setiap tempat perlindungan boleh memuatkan 800 hingga 1,000 orang dan setiap keluarga akan diberikan tempat seluas 12 kaki x 14 kaki (3.6 meter x 4.3 meter) dengan dilengkapi katil dua tingkat,” ujarnya.

Tambah Chowdhury, tempat perlindungan tersebut telah dibina 14 kaki di atas paras tanah dan dan ianya dapat menahan angin puting beliung sehingga 260 kilometer sejam (161 batu sejam).

Terdapat juga dua buah hospital 20 katil serta klinik komuniti dan kakitangan perubatan di lokasi serta tiga buah sekolah dibangunkan di situ.

“Kami bersedia dalam semua aspek. Kami mempersiapkan dari aspek makanan, perubatan dan keselamatan,” katanya lagi.

Bangladesh juga menegaskan bahawa proses penempatan semula adalah berbentuk sukarela, tetapi beberapa kumpulan hak asasi manusia telah menimbulkan kebimbangan bahawa pelarian mungkin diperas ugut.

Kira-kira 300 orang pelarian Rohingya yang terkandas di laut selama beberapa minggu selepas cuba meloloskan diri ke Malaysia, adalah kumpulan pertama yang dibawa ke pulau itu pada Mei lalu.

Menurut kumpulan hak asasi, ada dalam kalangan mereka yang telah melakukan mogok lapar bagi membantah tindakan membawa mereka ke Bhasan Char tanpa kerelaan dan ada pula laporan mereka dipukul pihak berkuasa.

Human Rights Watch berkata, terdapat kira-kira 12 buah keluarga menyatakan bahawa nama mereka berada dalam senarai orang yang sanggup pergi secara sukarela, sedangkan mereka enggan berbuat demikian.

Terdapat juga laporan bahawa beberapa orang pelarian dalam senarai itu telah melarikan diri akibat ketakutan akan diusir secara paksa ke Bhasan Char.

“Mereka telah membawa kami ke sini secara paksa,” kata seorang lelaki berusia 31 tahun dengan penuh sebak ketika dia menaiki bas berhampiran Cox’s Bazar.

“Tiga hari lepas, apabila saya mendengar bahawa keluarga saya berada dalam senarai, saya berlari jauh daripada blok itu tetapi semalam saya telah ditangkap dan dibawa ke sini,” katanya.

“Keluarga saya tidak mahu pergi, tentera mengambil mereka dengan kekerasan. Jika keluarga saya pergi ke pulau itu, mereka akan mati kerana banjir,” kata seorang wanita kepada Al Jazeera.

Seorang wanita berusia 18 tahun pula berkata, suaminya telah meletakkan nama mereka dalam senarai tersebut kerana memikirkan ianya adalah senarai catuan makanan. Mereka melarikan diri apabila mereka diberitahu akan dibawa ke Bhasan Char.

“Kerajaan Bangladesh telah berkali-kali memungkiri janji kepada PBB untuk tidak memindahkan mana-mana pelarian ke Pulau Bhasan Char sehingga pakar kemanusiaan memberikan lampu hijau,” kata Brad Adams, pengarah Asia di Human Rights Watch.

“Jika kerajaan Bangladesh benar-benar yakin pulau itu sesuai didiami, mereka akan lebih telus dan tidak terburu-buru memintas penilaian teknikal PBB.”

Akan tetapi Menteri Luar Bangladesh, AK Abdul Momen menafikan dakwaan-dakwaan tersebut sambil menegaskan bahawa kemudahan-kemudahan di Bhasan Char adalah jauh lebih baik daripada di kem-kem Cox’s Bazar.

Perdana Menteri Bangladesh, Sheikh Hasina pula berulang kali memberitahu PBB dan rakan sejawatnya yang lain bahawa mereka sedia menerima pandangan dan tidak akan sekali-kali akan memaksa pelarian berpindah ke Bhasan Char.

Sementara itu, pengarah projek Pulau Bhasan Char ketika disoal bilakah pihak PBB dan organisasi kemanusiaan yang lain akan dibenarkan melawat pulau tersebut, beliau menjawab bahawa pihak kerajaan sedang giat mengusahakannya.

Moga Bhasan Char benar-benar akan menjadi pulau impian buat pelarian Rohingya yang sekian lama hidup bagaikan anjing tersepit di pagar, ‘ditendang’ ke sana ke sini dan terhimpit dengan identiti kerakyatan yang tidak berkesudahan.

Khalid AbidinPendidik di SK Datuk Undang Abdullah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berpadu tenaga hadapi ektremisme

Resolusi-resolusi ini merangkumi peranan mendidik anak muda, strategi menghadapi ekstremisme serta peranan institusi dan pertubuhan di setiap negara bagi mengadakan pelbagai aktiviti dan program bermanfaat untuk mereka.

Persidangan antarabangsa yang berlangsung di Everly Hotel anjuran IKRAM dan Muslim Youth League (MyLeague) ini dihadiri kira-kira 130 orang peserta dari 20 negara termasuk Malaysia bagi menangani gejala ekstremisme dalam kalangan anak muda.

Naib Presiden IKRAM, Hj Shahrul Aman Mohd Saari bersama peserta anak muda IKRAM

Seramai 12 orang wakil anak muda IKRAM telah menyertai persidangan ini antaranya Marwan Abdullah, Presiden IKRAM Siswa yang turut memberikan perkongsian mengenai aktiviti menangani ektremisme di Malaysia.

Perincian resolusi persidangan adalah seperti berikut:

1. Menyediakan platform yang lengkap untuk anak muda merealisasikan tanggungjawab mereka.

2. Mengukuhkan kepercayaan dan iman anak muda terhadap manhaj Ilahi dengan cara meningkatkan tahap kefahaman agar mereka mempunyai kekuatan untuk melakukan perubahan.

3. Menanam prinsip menerima pandangan orang lain dan bergabung dalam masyarakat demi mewujudkan kerjasama bagi merealisasikan kebangkitan yang menyeluruh.

4. Membina nilai-nilai kebebasan, keadilan, dan kebangkitan menurut kefahaman islam serta mengukuhkannya dalam jiwa anak muda.

5. Mengembangkan visi yang global, lengkap dan bersekutu untuk aktivisma anak muda dan mahasiswa dalam alam islami dengan cara bekerjasama interaksi antara anak muda.

6. Mengukuhkan kefahaman ummatan wahidah dan membina kesedaran terhadap kesucian dan kehormatan darah umat Islam serta meningkatkan nilai dan kemuliaan insan.

7. Menggalakkan dan melatih budaya dialog dan tatacara menguruskan perbezaan melalui aktivisma anak muda dan mahasiswa.

1. Menghadapi pemikiran ekstremisme, melampau, dan ateisme dalam kalangan anak muda dengan cara menumpukan perhatian terhadap konsep yang sederhana serta menyelesaikan masalah dalam realiti anak muda dengan cara mendorong mereka kepada misi untuk membangunkan ummah.

2. Menangkis kesan daripada penyebaran unsur ekstremisme, melampau, dan ateisme melalui alat komunikasi dan media sosial dengan cara mengadakan bengkel membicarakan tentang perkara tersebut secara khusus.

3. Menyediakan anak muda yang mampu untuk berinteraksi dan menangani masalah-masalah anak muda dan isu ekstremisme dengan cara bekerjasama dengan institusi-institusi penyelidikan.

Resolusi dan Saranan untuk Institusi dan pertubuhan di setiap negara

1. Menyediakan kajian yang ilmiah dan mendasar dengan realiti anak muda dan menilai femomena ekstremisme serta menyediakan cadangan dan penyelesaian untuk menangani fenomena ini.

2. Menganjurkan muktamar, konvensyen, bengkel, serta pertemuan dengan anak muda dan mahasiswa untuk menangani fenomena ekstremisme serta menyediakan penyelesaian untuk menangani masalah-masalah yang dihadapi oleh golongan anak muda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Normalisasi UAE-Israel dalam politik Timur Tengah

Setakat ini, hanya Jordan (1994) dan Mesir (1979) yang mempunyai hubungan rasmi dengan Israel. Dan pada tahun ini, dua negara Teluk Parsi iaitu UAE dan Bahrain mengikut langkah yang sama.

Perjanjian ini juga dikenali sebagai ‘Abraham Accords Peace Agreement : Treaty of Peace, Diplomatic and Full Normalization Between Arab Emirates dan the States of Israel’.

Menurut portal Asia Times, ia bersempena dengan, ” To emphasize the shared belief in the Prophet Abraham in Judaism and Islam, are the first between Israel and the Arab World since Jordan in 1994 and Egypt in 1979″. Kononnya, ia diambil bersempena semangat keagamaan Nabi Ibrahim alaihissalam kerana ketiga-tiga agama ini mempercayai kenabian baginda.

Perjanjian ini ditaja oleh Amerika Syarikat (AS) sepenuhnya, yang mana Jared Kushner yang menjadi pengantara bagi mewakili Presiden Donald Trum. Majlis tandatangan ini juga disaksikan oleh Donald Trump sendiri, kemudian kedua-dua belah pihak UAE dan Israel sendiri, iaitu Menteri Luar UAE, Abdullah bin Zayed Al Nahyan, Menteri Luar Bahrain, Abdullatif al-Zayani dan Perdana Menteri Israel, Benjamin Netanyahu.

Hubungan intim UAE-Israel dilihat bukan sebagai suatu perkara yang baharu. Hubungan mereka dikenali sebagai ‘open secret’, akan tetapi ia tidak mencapai ‘state level’. Pada November 2015, Israel mencipta sejarah bagi membuka pejabat diplomatik di UAE. Hal ini merupakan perkara yang pertama berlaku di rantau ini (Teluk Parsi).

Pada 16 Ogos 2019 pula, Menteri Luar Israel, Israel Katz membuat kenyataan terbuka berkenaan kerjasama ketenteraan dengan UAE bagi menghadapi ancaman Iran. Pada 16 Ogos 2020 pula, UAE mengambil langkah bagi membatalkan sekatan ke atas nombor dail Israel (+972) buat pertama kali dalam sejarah negara itu.

Semasa menghadapi pandemik COVID-19 baru-baru ini, Israel dilaporkan secara rahsia mendapatkan alat-alat kesihatan daripada negara-negara Teluk. The New York Times dalam laporannya bahawa Direktor Utama Badan Perisikan Israel (MOSSAD), Yossi Cohen dilaporkan kerap kali ke UAE.

Walau bagaimanapun, hal ini dinafikan atas alasan hanya berlaku dengan sektor-sektor swasta dan bukannya di peringkat negara atau ‘state level’.

CNN pula melaporkan pada bulan Mei 2020, sebuah penerbangan tidak bertanda daripada Etihad Airways mendarat di Lapangan Terbang Ben-Gurion, Israel.

Pesawat ini dilaporkan membawa bantuan perubatan kecemasan untuk rakyat Palestin di Tebing Barat dan Gaza bagi menghadapi wabak COVID-19. Beberapa bulan kemudian, sebuah penerbangan Eitihad mendarat di Israel. Namun pada kali ini, ia melalui ruang udara Kuwait, Iraq dan Turki sebelum mendarat di Israel.

Pada 31 Ogos 2020, sejarah tercipta apabila Israel buat pertama kali melancarkan penerbangan sulungnya ke Abu Dhabi. Boeing 737 dengan kod penerbangan LY971 dari Israel ke UAE dan LY972 dari UAE ke Israel daripada syarikat penerbangan EI AI. Penerbangan pertama ini adalah sebahagian pelan yang ditaja oleh Rumah Putih bagi membincangkan isu normalisasi dengan UAE.

Ia adalah penerbangan terus antara Tel Aviv-Abu Dhabi. Buat pertama kali, kapten kapal terbang, Tel Becker mendapat keizinan bagi menggunakan ruang udara Arab Saudi. Jika sebelum ini, mereka perlu mengambil lencongan jauh untuk ke Abu Dhabi, dan memakan masa hampir tujuh jam tetapi penerbangan kali ini hanya mengambil masa tiga jam. Namun begitu, Arab Saudi tidak mempunyai sebarang hubungan diplomasi dengan Israel.

Antara individu yang terlibat adalah Jared Kushner yang merupakan menantu Trump, merangkap Penasihat Utama beliau, Robert O’Brien yang merupakan Penasihat Keselamatan Nasional AS, Meir Ben-Shabbat, Pengarah Badan Keselamatan Nasional Israel ( Israel National Security Council ) dan diikuti beberapa lagi delegasi AS-Israel yang lain ke Abu Dhabi.

Memetik laporan daripada BBC, terdapat lima sebab utama kepada perjanjian ini:

1. Negara-negara Teluk mencari peluang perdagangan dan sebagainya.

Bagi menjamin kelangsungan keselamatan mereka, pemimpin Emirat itu bercita-cita untuk menguatkan pertahanannya. Hal ini kerana, Abu Dhabi adalah pusat ekonomi dan perlancongan dunia yang terkenal. Maka aspek keselamatan juga turut diambil kira bagi menjaga sektor-sektor tersebut.

AS juga menawarkan pakej-pakej pertahanan antaranya kontrak pembelian jet tempur siluman Stealth Fighter F-35 yang merupakan varian tercanggih dalam kumpulan jet tempur generasi kelima, kemudian pakej bagi mendapatkan EA-18G Growler yang merupakan pesawat khusus untuk peperangan elektronik.

Pasukan tentera UAE juga terlibat secara aktif dalam pergolakan di Yaman. Mereka juga turut mendanai militia-militia tempatan. Kuasa-kuasa besar yang lain juga tidak ketinggalan campur tangan di Yaman seperti Turki, AS, Mesir, Arab Saudi dan lain-lain.

Cubaan bagi ‘keluar’ daripada pengamalan Isolasi nampaknya membuahkan hasil bagi Israel. Strategi ini sudah lama digunakan oleh pihak Zionis sejak 1920. Strategi ini dinamakan ‘Iron Wall’ antara Israel dan negara-negara Arab.

Walaupun Israel mempunyai hubungan antara Jordan dan Mesir, ia tidak selalu hangat. Maka, normalisasi hubungan bersama negara-negara Teluk dijangka memberi jaminan masa hadapan.

3. Donald Trump meraikan ‘Foreign Policy Coup‘

Polisi ini penting bagi kelangsungan politik Trump pada masa akan datang, lagi-lagi Trump menghadapi kempen pilihan raya di Amerika Syarikat pada tahun lalu. Maka, beliau dilihat perlu mencipta peluang bagi menaikkan imejnya dikalangan pengundi akan datang.

Antara strategi yang dilakukan adalah memaksimakan tekanan ke atas Iran. Sebagai contoh, perjanjian damai antara UAE dan Israel yang akan mengubah dinamika politik di rantau itu. Hal ini seolah-olah menggambarkan beliau sebagai ‘The World Best Deal-Maker’.

Sudah tentu, apa-apa sahaja tindakan yang menguntungkan Israel dan Benjamin Netanyahu pasti akan disokong oleh pengundi-pengundinya daripada kalangan Evangalis Kristian Amerika.

Sebelum ini, beliau pernah mengusulkan ‘Deal of The Century’ antara Israel-Palestin tetapi mendapat tentangan daripada kumpulan-kumpulan Palestin. Namun, perjanjian damai UAE-Israel ataupun Abraham Accord ini adalah satu usaha (turnout) kepada peralihan keseimbangan kuasa-kuasa di Timur Tengah.

Seperti yang dijangkan, kempen anti-Iran yang dilancarkan AS amat memberikan kesan kepada Iran. Trump bahkan membentuk pakatan Mesir-Saudi-USA-Israel bagi menentang pengaruh Iran di kawasan-kawasan konflik.

Sebagai contoh, mereka memberi bantuan kepada militia pro-AS menentang militia upahan Iran dalam konflik di Syria, menyekat bantuan Iran kepada pihak Hamas dan Jihad Islami dalam konflik di Gaza serta menggunakan modus operandi yang sama seperti Syria dalam konflik di Yaman dan Libya.

Pembentukan perjanjian damai juga memberi tekanan terutamanya daripada sudut diplomasi antarabangsa. Sebagai contoh, negara-negara Teluk seperti Bahrain yang menyimpan perasaan curiga pada Iran. Ianya berpunca apabila Iran cuba menuntut kawasan Bahrain pada 1969.

Selain itu, faktor sektarian, yang mana Iran adalah negara Syiah dan Bahrain merupakan negara Sunni. Sebelum ini pun, Iran pernah dikenakan sekatan ekonomi berhubung program nuklear Iran.

Maka, dengan kemasukan negara-negara Teluk seperti Bahrain dan UAE ke dalam pakatan yang ditaja AS, Iran pastinya menerima ancaman yang besar kepada keselamatannya.

Israel terutamanya mampu memanfaatkan hubungan mereka dengan menjadikan Bahrain dan UAE sebagai front-base jika berlaku konflik antara negara-negara terbabit. Oleh itu, serangan udara mampu dilancarkan ke atas pangkalan nuklear Iran.

Permainan politik serantau sentiasa meletakkan Palestin di pihak yang paling rugi. Palestin menyifatkan perjanjian Israel-UAE ini sebagai satu pengkhianatan kepada bangsa Palestin. Sementara Israel menjalinkan hubungan bebas dengan negara-negara Arab, rakyat Palestin masih lagi terkongkong di Timur Jerusalem, Tebing Barat dan ‘penjara’ terbesar dunia, Gaza.

Namun, Putera Mahkota Abu Dhabi, Mohammad bin Zayed al Nahyan beralasan ia adalah untuk menghentikan proses aneksasi (rampasan) Israel di Tebing Barat. Hal menjadi lebih merumitkan apabila Bahrain turut menandatangani perjanjian tersebut dan dianggap membelakangkan perjuangan rakyat Palestin.

Arab Saudi pula, walaupun tidak mempunyai hubungan diplomatik dengan Israel, namun negara itu dilihat mengendurkan ketegangan dengan Israel dan turut dilaporkan ke arah normalisasi hubungan dengan Israel.

Walau bagaimanapun, Arab Saudi adalah sekutu politik AS dan turut terlibat dalam pakatan anti-Iran. Hal ini turut memberikan tekanan kepada pihak Hamas di Gaza yang selama ini bergantung kepada bantuan Iran dan sekutunya.

Namun begitu, Raja Salman masih memperjuangkan Palestin sebagai sebuah negara bebas dan berdikari. Akan tetapi, pemangkunya Mohammed bin Salman mungkin sebaliknya.

Respons dan kesan perjanjian terhadap aneksasi

Pada Jun 2020, diplomat UAE ke Amerika, Yousef Quteiba pernah memberi amaran bahawa proses aneksasi kawasan Zon C (di Tebing Barat) akan membahayakan hubungan antara negara-negara Arab dengan Israel.

Pada Januari 2020, melalui ‘Trump Administration on Middle East Policy’ yang disusun oleh menantunya, Jared Kushner, Trump telah melususkan pelan Netanyahu merampas (annexation) di Tebing Barat untuk penempatan Yahudi yang baharu.

Namun, pelan ini dilakukan secara ‘de jure’ (mengikut undang-undang). Kushner melihat peluang ini lantas menyusun rundingan antara UAE-Israel yang ditaja oleh Amerika Syarikat.

Pada 13 Ogos, 2020, Kementerian Luar Negeri UAE, Anwar Gargash mengumumkan bagi menghadapi ancaman terhadap “two-state solution” antara Israel-Palestin, terutamanya langkah aneksasi ke atas wilayah Palestin serta berusaha membawa Israel ke meja rundingan. Beliau juga menegaskan tidak akan membuka kedutaan di Jerusalem sehingga perjanjian antara Israel-Palestin selesai.

Beliau juga menyifatkan langkah ini sebagai ‘bold-step’ yang akan menjadi ikutan negara-negara lain. Beliau juga turut menyifatkan normalisasi hubungan dengan Israel akan membantu peluang kepada ‘two-state solution’, seruan kepada rundingan antara kedua-dua pihak dan semangat bekerjasama dengan rakan bagi menjaga keamanan dan keselamatan rantau itu. Langkah Israel membekukan aneksasi adalah satu ‘pencapaian’ besar bagi perjanjian ini.

Perdana Menteri Israel, Benjamin Netanyahu berkata, pelan tidak berubah jika diluluskan oleh AS tetapi ia ditangguhkan sementara. Sebelum perjanjian dengan UAE, beliau mencadangkan untuk merampas 30 peratus kawasan di Tebing Barat termasuklah di Lembah Jordan pada September 2019. Namun beliau menghadapi tentangan-tentangan politik daripada rakan-rakan parti gabungan seperti Benny Gantz dan parti berhaluan kanan.

Menteri-menteri lain seperti Naftali Bennet daripada Parti Yamina mengalu-alukan perjanjian ini tetapi mengatakan Israel rugi daripada sudut projek aneksasi. Rakannya, Gideon Sa’ar daripada Parti Likud berpandangan sama tetapi beliau lebih ‘gembira’ sekiranya aneksasi dijalankan.

Manakala, inividu-individu lain daripada Parti Likud seperti Miri Regev dan Yuli Edelstein menolak perjanjian ini kerana penghentian terhadap aneksasi. MK Bezalel Smotrich, rakan kepada Bennet pula menolak perjanjian ini atas alasan ianya tidak signifikan, malah beliau turut mengkritik Netanyahu mula bersikap lunak terhadap pelan ‘two-state solution’.

Di pihak Palestin pula, pemimpin Palestine Liberation Organization (PLO) Hanan Ashrawi dalam ciapannya di laman Twitter secara menyindir mengatakan, “Israel telah mendapat habuannya untuk tidak menyatakan berkenaan apa yang dilakukan kepada Palestin yang selama ini secara salah dan penindasan berterusan sejak awal penjajahan”.

Fatah pula menyifatkan UAE telah meninggalkan tanggungjawab negara, agama dan kemanusiaan untuk rakyat Palestin. Hamas pula menyifatkan tindakan UAE itu sebagai ‘tikam belakang’ terhadap rakyat Palestin serta perjanjian ini adalah ‘percuma’ buat Israel setelah jenayah dan kekerasan yang dilakukan ke atas rakyat Palestin.

Sementara itu, Kesatuan Ulama Islam Sedunia mengutuk langkah perjanjian ini. di dalam pernyataan mereka, perjanjian ini dihukumkan sebagai haram dan berdosa besar.

Ini kerana, bumi al-Aqsa adalah warisan umat Islam zaman berzaman, bumi para anbia serta tempat yang aman bagi seluruh bangsa dan agama. Maka, perjanjian ini dilihat sebagai satu bentuk kezaliman ke atas Palestin, yang mana nasib mereka dijadikan taruhan dan permainan kuasa-kuasa besar dunia.

Menurut agensi BERNAMA, pengilhakan (pengambilalihan) yang dilakukan ke atas wilayah Palestin adalah rancangan licik yang dirancang bersama AS melalui Presidennya, Donald Trump. Pelan ‘Deal of The Century’ adalah bersifat sebaliknya kerana ianya hanya menguntungkan Israel semata-mata.

Perjanjian bersifat unilateral (satu hala) ini dirancang bagi merampas 30 peratus kawasan Palestin yang subur manakala selebihnya kawasan gurun dan kawasan padat di Gaza.

Nyata, ketidakadilan ini turut mendapat perhatian antarabangsa. Sebagai contoh, United Kingdom (UK) memaksa Israel mematuhi perjanjian 1967 yang mengarahkan kepada pembentukan dua negara ‘two-state solution’. Akan tetapi, hanya kecaman yang mampu dilontarkan.

Negara-negara yang mempunyai hubungan dagang dengan Israel tidak mampu mengenakan sekatan ke atas Israel bagi memaksa mereka mengikut lunas undang-undang, walaupun mereka mempunyai kuasa veto. Realitinya, inilah hipokrasi yang ditonjolkan oleh mereka.

Fox News pula melaporkan, seorang ahli Parlimen Eropah, Rob Roos mencadangkan agar Trump diberikan Anugerah Keamaan Dunia (Nobel Prize), kerana “menjayakan” Abraham Accord ini diantara UAE-israel. Tambahnya lagi, Trump dilihat satu-satunya Presiden Amerika yang mampu menyelesaikan konflik tanpa melalui peperangan.

Sekiranya ia berlaku, maka ini merupakan anugerannya yang ketiga bagi tahun ini. Sebelum ini, Trump terlibat dengan perjanjian normalisasi ekonomi Serbia-Kosovo dan dianugerahkan Nobel Peace Prize.

Akhir sekali, sekarang kita melihat sama ada UAE mampu mengotakan janjinya bagi memujuk Israel menghentikan projek aneksasinya di Tebing Barat. Selain itu, jika dilihat daripada sudut politik antarabangsa, UAE dan Israel boleh bersatu diatas satu landasan yang sama, iaitu common enemy mereka (Iran).

Selain itu, hubungan UAE dan Arab Saudi juga tidak terlalu mesra kerana dilihat dari sudut kepentingan masing-masing. Sepertimana di Yaman, UAE dan Arab Saudi turut mendanai puak-puak militia yang berbeza demi proksi-proksi mereka.

Atas kesempatan ini juga, UAE dilihat mampu mencantas Arab Saudi yang selama ini sekutu politik US di Timur Tengah, dengan cara menaikkan imej UAE pada kalangan politikus-politikus US. Pada masa yang sama, Trump juga bergelut bagi menaikkan imejnya dikalangan pengundi melalui usaha-usahanya di peringkat antarabangsa.

Konsep ‘enemy of my enemy is my friend’ adalah gambaran paling tepat dalam suasana politik dunia hari ini. Tiada teman atau musuh yang kekal, tetapi yang kekal dan abadi adalah kepentingan dan kelangsungan (survival).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemandu teksi terima bantuan ‘drive-thru’

Menurut Ketua Eksekutif Yayasan Ikram Malaysia, Tuan Kamsani Nasir, beliau memanjatkan kesyukuran kerana Projek Kongsi Bersama Fasa 1 dan Fasa 2 kepada pemandu-pemandu teksi yang terjejas ini telah berjaya disempurnakan.

Terpancar senyuman di raut wajah mereka ketika menerima bantuan berupa pek makanan dan sumbangan wang yang disampaikan oleh Pengerusi Lembaga Pemegang Amanah Yayasan Ikram Malaysia, Profesor Datuk Dr Mohamed Hatta Shaharom untuk Fasa 1,  dan Fasa 2 pula kedua disampaikan oleh Kamsani diiringi Hj Mahmud Ibrahim.

Tambah Kamsani, lebih separuh daripada 100 telah menerima manfaat daripada projek ini yang berkonsepkan pandu lalu (drive-thru). Rata-rata mereka ini adalah daripada Persatuan Pemandu Teksi Bekas Tentera Wilayah Persekutuan (KL) dan Selangor yang mencari rezeki sebagai pemandu di sekitar Lembah Klang.

Kira-kira seawal pukul 10.00 pagi, pemandu teksi sudah mula bersusun menanti giliran untuk menerima bantuan di perkarangan pejabat Yayasan Ikram Malaysia, Taman Melawati.

“Saya ucapkan ribuan berterima kasih kepada pihak Yayasan Ikram Malaysia atas sumbangan ini kepada kami yang sangat memerlukan,” kata Haji Radzi selaku Yang Dipertua persatuan pemandu teksi tersebut.

Bagi pihak Yayasan Ikram Malaysia, Kamsani merakamkan penghargaan dan ucapan terima kasih kepada menyumbang budiman yang telah menghulurkan tangan dan meringankan beban mereka.

“Sedikit sebanyak jasa anda ini membantu menceriakan kembali garis wajah gembira buat mereka,” ujarnya.

Katanya, minggu hadapan adalah fasa terakhir (Fasa 3) penyerahan bantuan bagi yayasan itu kepada pemandu-pemandu teksi dan beliau memohon doa semua agar program bantuan tersebut berjalan lancar hingga ke penghujung.

Bagi membantu pemandu teksi yang memerlukan pada musim PKP ini, masih belum terlambat untuk menyalurkan sumbangan seperti maklumat berikut.

Nama Akaun: Yayasan Ikram MalaysiaNama Bank: Maybank Islamic BerhadNo. Akaun: 5621 4240 4402Ref: Teksi


Manifestasi cinta terhadap Rasul

Menjelang Rabiulawal, seluruh umat Islam secara sedar ataupun tidak, bulan yang barakah ini ramai yang mengambil ruang dan peluang untuk memperingati sirah baginda Nabi SAW.

Para sarjana Islam bersepakat menyatakan baginda Nabi SAW dilahirkan pada bulan Rabiulawal. Meskipun begitu, para sarjana Islam berbeza pandangan dalam menentukan tarikh kelahiran baginda Nabi SAW.

Dalam menentukan tarikh lahirnya baginda Nabi, ada yang menyatakan pada 12 Rabiulawal. Ini adalah pandangan oleh Ibnu Ishaq, al-Zahabi dan al-Tabari.

Ada yang menyatakan pada 9 Rabiulawal, ia adalah nukilan pandangan oleh Syeikh Safiyurrahman al-Mubarakfuri dalam kitab sirahnya yang masyhur, ar-Raheeq al-Makhtum.

Ada pula sebahagiannya menyatakan pada 2 Rabiulawal. Pandangan ini dinyatakan oleh Imam Abdul Barr dalam kitabnya al-Isti’ab Fi Makrifat al-Ashab. Demikian juga sebahagian sarjana, ada yang berpandangan pada 10 dan 2 Rabiulawal.

Perbezaan tarikh ini telah menjadi perbincangan dalam kalangan para sarjana. Namun, pandangan yang terpilih adalah pada 9 Rabiulawal, seperti yang dinyatakan oleh Syeikh Safiyurrahman al-Mubarakfuri. Pandangan ini juga disokong oleh ulama falak terkenal, Allamah Mahmud Basya al-Falaki al-Misri.

Pun begitu, para sarjana Islam bersepakat atas tiga perkara utama iaitu baginda Nabi lahir pada bulan Rabiulawal, Tahun Gajah dan hari Isnin. Atas kesepakatan ini, menjelang bulan Rabiulawal, maka seluruh umat Islam akan mengambil kesempatan mengadakan majlis memperingati baginda Nabi SAW.

Dalam usaha kita menyuburkan cinta dan kasih sayang kita terhadap baginda Nabi SAW, perkara utama yang perlu kita ikuti adalah dengan menjadikan sunnah Nabi SAW sebagai pegangan dalam kehidupan seharian.

Hal ini kerana, sabda Nabi SAW dalam sebuah hadis yang diriwayatkan daripada Anas bin Malik, Rasulullah SAW bersabda yang bermaksud:

“Barang siapa yang tidak suka terhadap sunnahku, maka dia bukan termasuk golonganku.” (HR Bukhari, No. 5063 & Muslim, No. 1401)

Demikian juga firman Allah SWT dalam Surah Ali Imran ayat 31, yang bermaksud:

“Katakanlah (wahai Muhammad), jika benar kamu mengasihi Allah maka ikutilah daku (Rasulullah SAW), nescaya Allah mengasihi kamu serta mengampunkan dosa-dosa kamu. Dan (ingatlah), Allah Maha Pengampun, lagi Maha Mengasihani.”

Betapa penting dan perlu diberi keutamaan oleh kita semua adalah dengan mengikuti sunnah Nabi dalam segenap hal kehidupan. Ia bukan bermusim, bahkan mesti dan sentiasa beramal dengan sunnahnya.

Cinta dan kasih terhadap baginda Nabi SAW akan melahirkan tindakan kita yang beramal dengan sunnahnya dan meninggalkan bid’ah dengan tidak mereka cipta sesuatu amalan dalam urusan agama selain daripada apa yang diperintah.

Hal ini ditegaskan oleh baginda Nabi melalui sebuah hadis yang diriwayatkan daripada Aisyah, bahawa beliau berkata, suatu ketika Rasulullah SAW bersabda yang bermaksud:

“Barang siapa yang mengada-adakan sesuatu dalam urusan agama kami yang tidak ada padanya, maka ia tertolak.” (HR Bukhari, No. 2697 & Muslim, No. 1718)

Demikian tegahan serta ketegasan baginda Nabi SAW terhadap mereka yang suka mengada-adakan sesuatu amalan yang tidak diperintahkan.

Sunnah baginda Nabi SAW telah lengkap dan sempurna tanpa perlu penambahan. Segala perbuatan dan amal Nabi telah melengkapi syariat dan menepati titah perintah Allah.

Tiadalah satu pun percakapan, perbuatan mahupun akhlak Nabi yang ditunjukkan melainkan ia datang daripada wahyu Allah SWT. Sebagaimana firman-Nya dalam Surah an-Najm ayat 3-4 yang bermaksud:

“Dan dia tidak memperkatakan (sesuatu tentang Islam) menurut kemahuan dan pendapatnya sendiri. Segala yang diperkatakannya itu, tidak lain hanyalah wahyu yang diwahyukan kepadanya.”

Manifestasi cinta terhadap Rasul boleh dizahirkan dengan kita mempelajari sunnah-sunnah Nabi.

Apalah gunanya kita mengingati Nabi hanya sekadar mengalunkan selawat penyedap telinga sambil berarak membawa sepanduk tetapi sebaliknya kita semakin jauh dengan sunnahnya. Bahkan sebahagian amalan sunnah pada hari ini dianggap janggal oleh sebahagian masyarakat.

Lebih pedih lagi memilukan, ada pihak yang tidak bertanggungjawab cuba mempertikaikan ilmu hadis yang diwarisi oleh para ulama turun-temurun.

Manifestasi cinta kepada Nabi yang sebenar adalah dengan kita mengikuti sunnahnya. Selain itu, kita juga mesti lebih sensitif apabila mendapat atau mendengar sesuatu hadis dengan membuat semakan terlebih dahulu.

Ini kerana untuk memastikan supaya tidak berlaku penyelewengan dan pendustaan terhadap baginda Nabi. Dalam sebuah hadis riwayat Muslim, sabda Nabi SAW yang bermaksud:

“Cukuplah seseorang dianggap berdusta jika dia menyampaikan setiap apa yang dia dengar.” (HR Muslim, No. 5)

Kita semua cinta dan kasih akan Nabi. Oleh yang demikian, atas rasa cinta ini, kita perlulah berhati-hati dalam menerima dan menyampaikan sesuatu hadis supaya kita tidak tergolong dalam kalangan mereka yang berdusta terhadap Nabi.

Bersikap bijaklah dengan memelihara kesahihan hadis. Atas makna manifestasi cinta ini, sunnah diikuti dan bid’ah dijauhi. Semoga Allah merahmati dan mengampuni kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penculikan Warga Palestin: Tahniah PDRM

Pertubuhan IKRAM Malaysia (IKRAM) merakamkan setinggi-tinggi penghargaan kepada Polis Diraja Malaysia (PDRM) atas tindakan tangkas menyelesaikan kes penculikan lelaki warga Palestin dalam tempoh 48 jam.

IKRAM menyarankan agar Kementerian Luar Negeri mengemukakan nota bantahan berhubung isu ini yang melibatkan ejen risikan Israel dalam penculikan warga Palestin dan mengutuk sekeras-kerasnya penglibatan haram Israel melakukan ‘terorisme’ di negara ini.

Insiden penculikan warga Palestin yang berlaku ini dilihat sebagai sesuatu yang boleh menggugat keselamatan awam kerana Israel telah mula menyusun aset risikan di negara ini dan ia harus dibanteras segera.

Oleh yang demikian, kerajaan perlu mempertingkatkan aspek kawalan keselamatan dari pelbagai sudut akibat ancaman Israel terhadap warga Palestin di negara ini agar keselamatan penduduk Malaysia dan kepercayaan negara luar juga dapat dipertahankan.

IKRAM menyarankan agar kerajaan membuat siasatan terperinci dan mengambil tindakan tegas bagi menangani situasi ini agar tidak berulang lagi pada masa akan datang.

Menjelang Pilihan Raya Umum ke-15, IKRAM turut menggesa semua pihak agar tidak mempolitikkan isu yang serius ini semata-mata untuk meraih sokongan.

Keselamatan negara adalah tanggungjawab bersama. Oleh itu, IKRAM menyeru semua pihak termasuk pemimpin parti-parti politik agar bekerjasama dalam mengukuhkan keamanan dan kesejahteraan negara.

Haji Badlishah Sham Baharin
Presiden
Pertubuhan IKRAM Malaysia


Pelajar sekolah pula sah positif Covid-19

“Murid tersebut menjadi kontak rapat kepada ibunya yang juga disahkan positif wabak itu.”

Menurut sumber, Pejabat Kesihatan Daerah (PKD) Seremban telah mengesan 35 kontak rapat kepada murid tersebut dan mereka diminta untuk membuat ujian calitan di PKD Seremban.

“Setakat ini kita hanya membuat ujian pengesanan secara bersasar, seramai 35 murid di sekolah itu akan di panggil untuk menjalani ujian calitan, ini termasuklah murid yang menaiki van sekolah yang sama dengan murid tersebut.”

Proses untuk mengenal pasti guru yang mengajar kelas itu turut dijalankan dan sehingga kini, masih belum dapat disahkah lagi berapa ramai guru yang akan dipanggil.

“Sekolah tersebut juga telah pun disanitasi sebaik sahaja mendapat maklumat mengenai kejadian itu dan atas nasihat PKD Seremban, sekolah boleh beroperasi seperti biasa, tidak perlu ditutup, hanya kelas yang bersasar sahaja perlu ditutup manakala murid kelas terbabit juga telah diberikan cuti sejak Khamis lalu.”

PKD turut berkata, sekolah berada dalam keadaan selamat, jadi ibu bapa tidak perlu bimbang dan panik dengan kejadian ini, malah semua langkah keselamatan juga telah diambil oleh pihak sekolah.

Sebelumnya, pada 16 Mac lalu, murid tahun enam di sebuah sekolah kebangsaan di Negeri Sembilan dikesan positif Covid-19 dan kesemua 26 murid yang merupakan rakan sekelas murid berkenaan diarahkan menjalani ujian calitan Covid-19.

“Kesemuanya diarahkan menjalani ujian calitan di Klinik Kesihatan Gemencheh.”

Ini termasuk sembilan guru di sekolah yang sama turut menjalani ujian calitan berkenaan.

“Pihak sekolah atau Pejabat Pendidikan Daerah (PPD) akan mengambil tindakan bersesuaian sekiranya terdapat penambahan bilangan murid yang positif Covid-19.” katanya.

Sebagaimana yang dilaporkan, sekolah berkenaan masih beroperasi seperti biasa kecuali kepada individu yang telah diarahkan menjalani ujian calitan.

Dalam pada itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan mengesahkan kejadian berkenaan dan menyatakan proses sanitasi telah dilaksanakan di sekolah berkenaan.

“Kontak rapat telah disaring dan diasingkan daripada sesi persekolahan berkenaan,” katanya.

Dalam pada itu, jumlah kumulatif kes positif Covid-19 di Malaysia meningkat kepada 333,040 selepas 1,327 kes baharu dilaporkan pada Ahad.

“Daripada jumlah itu, 1,316 kes membabitkan penularan tempatan, manakala 11 lagi adalah kes import,” kata Ketua Pengarah Kesihatan, Tan Sri Dr Noor Hisham Abdullah.

Beliau berkata, pertambahan itu menjadikan jumlah kes aktif meningkat kepada 14,518 orang dan sebanyak 1,247 kes sembuh baharu dilaporkan menjadikan jumlah keseluruhan kes sembuh melonjak kepada 317, 289 orang.

“Selangor kekal merekodkan kes harian tertinggi iaitu 356 kes, diikuti Sarawak 276 dan Pulau Pinang iaitu 205 kes,” katanya dalam satu kenyataan pada Ahad.

Manakala, sebanyak empat kematian baharu dilaporkan menjadikan kumulatif kes kematian akibat Covid-19 bertambah kepada 1,233 kes.

“Jumlah pesakit yang dirawat di unit rawatan rapi ketika ini adalah 154 termasuk 65 kes yang memerlukan bantuan pernafasan,” jelas Noor Hisham.

Berdasarkan data Johns Hopkins University, angka korban global akibat COVID-19 kini melepasi angka 2.71 juta.

Selepas lebih 9,000 kes kematian baharu direkodkan di seluruh dunia menjadikan jumlah kumulatif kematian kini melepasi 2.71 juta kes dan Amerika Syarikat (AS) kekal merekodkan jumlah kematian tertinggi dengan lebih 542,000 kes.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu tunggal di Parlimen Titiwangsa tidak dilupakan

Flat Kampung Padang Kampung Baru terletak di nadi utama Kuala Lumpur iaitu di Jalan Tun Razak berhampiran persimpangan Jalan Raja Muda Abdul Aziz dan Jalan Semarak. Tidak jauh dari flat ini di jalan yang sama terletak beberapa mercu tanda Malaysia moden, antaranya Istana Budaya, Bangunan Tabung Haji, Ampang Park, G Tower dan juga hotel 5 bintang terbaru, Doubletree by Hilton. Lambang kebanggaan Malaysia, Menara Berkembar Petronas turut tersergam indah di “belakang rumah” kampung ini.

Penyerahan sumbangan yang bermula selepas jam 9.00 pagi dilakukan dari rumah ke rumah dan juga di pekarangan flat tersebut. Seramai 20 orang ibu tunggal telah menerima sumbangan berupa wang ringgit, beras dan barang-barang keperluan yang lain. Penyerahan sumbangan telah disempurnakan oleh pimpinan IKRAM Setiawangsa termasuk Yang Dipertua, Ketua Wanita, Bendahari dan Ahli Jawatankuasa Daerah. Turut hadir adalah dua orang wakil Dr Lo’ Lo’ yang bertanggungjawab mengenal pasti golongan keluarga yang memerlukan.

Sumbangan ini merupakan satu usaha IKRAM Setiawangsa dan JIM Titiwangsa untuk membantu masyarakat terutama golongan yang memerlukan sokongan dan bantuan. Sumbangan yang diberikan diharapkan dapat meringankan golongan ibu tunggal di Kampung Padang Kampung Baru, Kuala Lumpur menjelang aidilfitri ini.

Papan tanda masuk ke flat Kampung Padang.

Ketua Wanita, Dr Ariza sedang memberikan sumbangan kepada seorang nenek.

AJK Daerah, Anfaal Saari (kiri) sedang menyampaikan sumbangan.

Delegasi IKRAM Setiawangsa bergambar bersama wakil Dr Lo’lo’ sebelum pulang.


Rasuah Busters Desak Laksana 6 Tuntutan Politik

Rasuah adalah fenomena sosial, politik dan ekonomi yang kompleks yang menjejaskan semua negara, juga menghalang kedaulatan undang-undangnya. Ia melemahkan institusi demokrasi, melemahkan ekonomi dan menyumbang kepada ketidakstabilan politik.

Walaupun tiada definisi rasuah yang dipersetujui di peringkat antarabangsa, banyak akta diiktiraf sebagai rasuah. Ia termasuk penyalahgunaan kuasa, penyelewengan dana awam, campur tangan terhadap sistem keadilan dan penyembunyian keuntungan kewangan daripada dana yang didapatkan.

Menangani rasuah dalam masyarakat dikaitkan dengan promosi integriti individu dan sosial. Banyak situasi seharian mencabar integriti dan pertimbangan moral seperti menggunakan kedudukan untuk memberi seseorang kelebihan yang tidak wajar berbanding orang lain.

Realiti yang seharusnya ada pada diri masyarakat hari ini ialah menzahirkan rasa marah dengan situasi yang makin berleluasa ini.

Aktiviti kesedaran dan program memerangi rasuah perlu diadakan dengan lebih kerap serta terbuka dalam usaha membendung jenayah tersebut yang kini sudah berada di tahap kritikal.

Rasuah mewakili salah satu bentuk jenayah awam terhadap kekayaan negara dan menyebabkan kebocoran dana awam dengan cara yang menyalahi undang-undang ke dalam poket pelaku rasuah yang membina kekayaan mereka.

Rasuah itu diibaratkan seperti virus perosak yang memangsakan tadbir urus yang baik dan kehilangan legitimasi politik. Negara musnah dan rakyat dirompak dengan rakusnya.

Realitinya, jika tiada langkah yang diambil untuk menanganinya bagi sektor ekonomi, kesihatan, pekerjaan, pendidikan dan banyak lagi, maka akan ranaplah ketamadunan negara.

Apalagi, frasa ‘cash is king’ tidak mustahil akan menjadi realiti jika ia tidak segera dibendung dengan serius.

Secara mudahnya, setiap kita warganegara Malaysia mempunyai tanggungjawab menjaga nama baik Malaysia dari sudut integriti dan moral tanpa kompromi serta bermaruah, yang mana tradisi ini akan menjadi teladan yang baik kepada generasi seterusnya.

Maka, kita sebagai rakyat perlulah membangunkan sistem nilai dalam legasi Malaysia yang sifar toleransi rasuah dan bebas daripada penyalahgunaan kuasa.

Sebagaimana memetik kata Pengerusi Lembaga Pengarah Kumpulan Karangkraf yang juga Ketua Pasukan Rasuah Busters, Datuk Hussamuddin Yaacub:

“Saya kira rasuah dan salah guna kuasa di Malaysia semakin berleluasa. Ini adalah ‘open secret.’ Kita tak boleh deny (nafi), ini sedang berlaku secara berleluasa dan impaknya kepada rakyat seperti kita.”

Beliau berkata demikian ketika Sidang Media ‘Enam Tuntutan Politik’ yang diadakan di Studio F, Kumpulan Karangkraf, Shah Alam pada 20 Julai lalu.

Pasukan #RasuahBusters dan rakan gabungannya sekali lagi tampil mendesak kerajaan dan 220 ahli Parlimen supaya meminda segera undang-undang membabitkan enam tuntutan politik #MalaysiaTanpaRasuah yang dikemukakan mereka pada September 2021.

Pada sidang media yang sama, Pengarah Eksekutif Centre to Combat Corruption & Cronyism (C4), Cynthia Gabriel berkata, ia perlu diberi keutamaan dalam usaha memperkasakan dan membebaskan institusi seperti Suruhanjaya Pencegahan Rasuah Malaysia (SPRM), Jabatan Peguam Negara dan Pendakwa Raya daripada pengaruh politik.

“Kami nak jawapan sebelum pilihan raya macam mana institusi boleh diperkukuhkan lagi. Selain SPRM, institusi yang lain untuk memerangi rasuah ialah Jabatan Pendakwa Raya dan Peguam Negara. Sekarang kita tahu Peguam Negara dan Pendakwa Raya terdiri daripada satu jabatan.

Menurutnya lagi, bagi menjamin keadilan dan meningkatkan kewibawaan, ketiga-tiga institusi ini harus diasingkan dan dibebaskan supaya tidak dipengaruhi badan eksekutif mahupun tekanan politik.

Dalam pada itu, Presiden Pertubuhan IKRAM Malaysia (IKRAM), Hj Badlishah Sham Baharin menyeru kepada semua ahli politik dan penggubal undang-undang di parlimen agar mengambil tuntutan akta pembiayaan dana politik ini secara serius.

“Akta pembiayaan dana politik ini, bukanlah untuk menyekat parti politik atau pun ahli politik daripada untuk mendapatkan derma mahupun dana untuk membiayai aktiviti politik mereka. Tetapi ia adalah untuk menuntut ketelusan dan juga pertanggungjawaban, di atas wang atau dana yang telah diperolehi daripada pelbagai pihak.”

Sebagaimana Ketua Pegawai Eksekutif Institute for Democracy and Economic Affairs (IDEAS) Puan Tricia Yeoh sebutkan, rasuah ini suatu barah.

“Jikalau tidak dibendung, ia boleh meresap melalui dana politik itu, iaitu suatu pihak boleh memberi dana politik, dengan harapan supaya mereka diberikan suatu kelebihan atau suatu kebenaran untuk mengejar impian mereka secara haram.”

Justeru, tegas Badlishah lagi, untuk mengelakkan daripada rasuah ini terus berlaku, dan untuk mengelakkan penderitaan rakyat berlaku lebih dahsyat lagi, maka beliau menyeru rakyat untuk menyokong tuntutan yang dibawakan ini dengan menyegerakan akta pembiayaan dana politik.

“Kita perlukan sokongan daripada pelbagai pihak, terutama rakyat. Jika terjadinya ini, bukan sahaja rakyat terjejas tetapi negara turut terkena tempias.”

“Banyak wang diperlukan untuk membaiki kerosakan yang berlaku daripada kegiatan haram tadi sebagaimana banjir yang berlaku itu, terpaksa menelan belanja berbilion ringgit untuk membaiki kerosakan tersebut.”

Hakikatnya, #RasuahBusters bersama lebih 500 gabungan meneruskan misi membawa transformasi nilai melalui inisiatif politik #MalaysiaTanpaRasuah dengan enam tuntutan yang telah dibentang oleh BERSIH 2.0, Gabungan Bertindak Malaysia (GBM), C4, Transparency International Malaysia (TI-M), IDEAS dan Undi18.

Apatah lagi isu kenaikan harga barang, kemusnahan alam sekitar, ketirisan maklumat, rasuah, salah guna kuasa dan sebagainya terus berleluasa sekali gus memberi impak ketara terhadap ekonomi dan keselamatan negara.

Terdapat enam tuntutan yang dikemukakan, antaranya pelaksanaan Pelan Antirasuah Nasional (NACP), Akta Dana Politik, Kebebasan Institusi, Akta Anti Lompat Parti, Undi18 dan reformasi parlimen.

Oleh yang demikian, #RasuahBusters memandang berat isu ini dan menegaskan serta mengulangi bahawa pemulihan negara harus bertunjangkan integriti, prinsip ketelusan dan penguatkuasaan undang-undang melalui kestabilan politik sebagai batu asasnya.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tangani kesan emosi, elak tekanan

Ketakutan atau kebimbangan melampau mengenai penyakit jelasnya, boleh mendatangkan kesan emosi yang serius kepada sesetengah individu.

“Kami menyeru kepada orang ramai mengambil peduli mengenai kepentingan penjagaan diri dengan mengamalkan pemakanan yang sihat dan seimbang, bersenam, mendapatkan tidur yang cukup, mengurangkan pengambilan minuman berkafein serta mengelakkan pengambilan alkohol, rokok dan dadah.”

Tambahnya lagi, ini merupakan masa yang sangat sesuai untuk berhenti merokok.

“Orang ramai dinasihatkan agar meneruskan jadual atau rutin harian yang teratur serta berehat secukupnya,” cadang beliau dalam satu kenyataan yang dikeluarkan pada Selasa.

Sebagai contoh, mengamalkan teknik relaksasi seperti kawalan pernafasan, mendengar muzik serta mengendurkan otot dapat membantu mengurangkan rasa gemuruh.

“Gunakan masa ini untuk mengeratkan hubungan kekeluargaan, meningkatkan potensi diri, merancang aktiviti bersama serta belajar dalam talian juga mempunyai impak positif kepada kesihatan mental.”

Menurutnya, kanak-kanak juga perlu dibantu dalam situasi begini untuk mengurangkan kebimbangan yang dialami oleh mereka.

“Jawab persoalan serta kongsikan fakta dengan anak-anak dalam bentuk yang mudah dan boleh difahami serta yakinkan mereka mengenai keselamatan serta langkah-langkah pencegahan yang perlu diamalkan.”

Selain itu, membuat jadual yang teratur melibatkan aktiviti pembelajaran, riadah serta rehat dapat membantu anak-anak dalam mengatasi kebosanan berada di rumah setiap masa.

“Impak psikologi akibat pandemik telah lama dikenal pasti. Terdapat banyak kajian mengenai gejala gemuruh, kemurungan, tekanan jiwa dan kecelaruan pasca trauma akibat pandemik,” jelas Firdaus.

Sebelumnya, berita terkini mengenai petugas kesihatan di luar negara yang disyaki menghidap COVID-19 membunuh diri adalah contoh bagaimana ia boleh mendatangkan tekanan serta kesan emosi yang ketara.

“Pandemik itu bukan sahaja suatu fenomena perubatan tetapi secara tidak langsung turut mempengaruhi ekonomi.”

Ujarnya lagi, masalah kesihatan mental bukan hanya berpunca daripada ketakutan atau kebimbangan mengenai penyakit tetapi juga disebabkan keadaan itu menjejaskan kewangan, aktiviti harian serta berlakunya pengasingan sosial.

“Orang ramai turut dinasihatkan untuk mendapatkan maklumat sahih mengenai COVID-19 dan tidak terpengaruh dengan berita palsu serta pastikan sumber berita tersebut adalah sahih serta elakkan penyebaran berita palsu,” serunya kepada semua rakyat Malaysia.

Dalam perkembangan berkaitan, beliau menyarankan agar semua teruskan berhubung dengan sahabat dan keluarga melalui telefon atau media sosial bagi mengelakkan rasa terasing atau kesunyian.

Persatuan Psikiatri Malaysia menggesa mereka yang berasa tertekan agar medapatkan pertolongan serta menggunakan perkhidmatan sokongan psikososial atas talian yang disediakan oleh Kementerian Kesihatan Malaysia (KKM), Jabatan Kebajikan Masyarakat (JKM) serta badan bukan kerajaan.

Talian sokongan psikisosial oleh KKM dengan kerjasama Mercy Malaysia boleh dihubungi di talian 03-29359935, 011-63996482, 011-63994236 manakala Befrienders pula di talian 03-79568145.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Empat Beradik Hilang 40 Hari Ditemui di Hutan Amazon

Sebuah pesawat telah terhempas di hutan Amazon pada 1 Mei lalu hingga mengorbankan tiga orang dewasa.

Manakala penumpang lain yang merupakan empat adik-beradik telah ditemui 40 hari kemudian oleh pasukan penyelamat, 8 km arah Barat dari tempat kejadian tersebut.

Pengalaman pahit mereka bermula pada awal pagi apabila menaiki pesawat Cessna 206 dalam perjalanan antara lapangan terbang Araracuara di Caqueta dan San Jose del Guaviare, sebuah bandar di Colombia, mengeluarkan amaran mayday akibat kegagalan enjin.

Sepanjang 40 hari tempoh kehilangan, adik-beradik ini banyak bergantung kepada kemampuan pengetahuan kemahiran hidup dalam hutan kakak sulung mereka, Lesly yang berusia 13 tahun.

Menurut ahli keluarga mereka, Lesly sudah terbiasa menjaga adik-adiknya yang berusia 9,4 dan setahun apabila ibu mereka keluar bekerja.

Penemuan adik-beradik  ini pada 9 Jun, Jumaat lepas menjadi suatu kegembiraan dan kemenangan pada pasukan penyelamat dan komuniti tempatan yang telah mulakan operasi pencarian sejak kapal terbang ini dilaporkan hilang.

Datuk kepada kanak-kanak ini, Fidencio Valencia berkata, “Adanya harapan untuk menemui mereka membuatkan kami terus hidup.”

“Apabila mereka ditemui, kami terlalu gembira sehingga hilang kata-kata. Kami tidak tahu apa yang harus dilakukan tapi kami berterima kasih kepada Tuhan,” tambahnya lagi.

Tragedi nahas pesawat itu telah mengorbankan ibu kanak-kanak ini yang dikatakan telah sempat hidup dalam kecederaan selama empat hari selepas pesawat terhempas.

Mengulas lanjut, Fidencio mengatakan kanak-kanak ini telah diajar kemahiran hidup dan tahu cara berburu serta mencari ikan sedari kecil sebagai sebahagian daripada tradisi orang asli Huitoto.

Sehubungan itu, pasukan penyelamat turut meninggalkan bungkusan-bungkusan makanan di sekitar kawasan nahas tersebut bagi membantu kelangsungan hidup kanak-kanak tersebut sekiranya terjumpa.

Terkini, adik-beradik ini sedang menerima rawatan di hospital akbiat gigitan serangga, dehidrasi dan kekurangan zat.

Presiden Columbia, Gustavo Petro telah menziarahi mereka di hospital.

Ujarnya, pasukan tentera bersama masyarakat peribumi telah membantu usaha pencarian menemui kanak-kanak ini setelah 40 hari pesawat terhempas.

“Kanak-kanak ini telah bertarung hidup untuk kelangsungan hidup sendiri.  Justeru itu, mereka sendiri adalah contoh hidup survivor yang akan tercatit dalam lipatan sejarah.”

Empat kanak-kanak tersebut berikhtiar dengan memakan biji, akar dan tumbuhan yang mereka tahu selamat dimakan.

“Mereka adalah kanak-kanak orang asli dan mereka mengenali hutan dengan baik. Mereka tahu apa yang perlu dimakan dan apa yang tidak boleh dimakan. Mereka terselamat kerana ini dan kekuatan rohani mereka,” kata Luis Acosta daripada Pertubuhan Pribumi Kebangsaan Colombia (ONIC).

Kanak-kanak ini telah disatukan semula dengan keluarga mereka selepas mereka diselamatkan pada hari Jumaat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lindungi kanak-kanak, ajar pendidikan seks

Kemarahan netizen juga memuncak apabila diketahui bahawa tiada sebarang tindakan dikenakan kepada lelaki tersebut. Melihat keadaan ini, molek kiranya kita halakan kemarahan kita kepada pembikinan solusi.

Sudah tiba masanya kita mulakan perbincangan berkenaan pelaksanaan pendidikan seks dalam kalangan pelajar sekolah.

Perkara yang harus kita faham apabila berdiskusi berkenaan pendidikan seks ialah pendidikan seks tidaklah menggalakkan perbuatan berzina seperti yang didakwa oleh sebahagian pihak.

Sebaliknya, pendidikan seks diajar untuk memberikan pengetahuan, kemahiran serta nilai untuk membangkitkan kesedaran pelajar-pelajar tentang kesihatan, kesejahteraan dan maruah mereka.

Selain itu, ia juga mengajar pelajar-pelajar untuk membina hubungan sosial secara terhormat, serta memikirkan tentang kesan setiap tindakan mereka terhadap diri sendiri dan orang lain. Akhir sekali, ia juga bertujuan untuk pelajar-pelajar memahami dan memastikan hak-hak mereka sentiasa terpelihara.

Kini kita berada dalam era informasi. Dalam era ini, maklumat berkenaan seksualiti yang selama ini dikira tabu oleh masyarakat tidak lagi dapat disembunyikan dengan mudah.

Pendedahan berkenaan seksualiti ini boleh berlaku melalui filem-filem dan drama-drama yang mereka tonton, lagu-lagu yang mereka dengar, iklan-iklan yang muncul, individu-individu di Twitter dan TikTok, dan seribu satu cara lain yang dilihat secara zahirnya bersifat mesra kanak-kanak.

Oleh itu, pendidikan seks dapat memberikan pelajar pengetahuan berkenaan seksualiti daripada sumber yang sahih. Naratif berkenaan seksualiti juga dapat dikawal melalui pendidikan seks.

Selain itu, era informasi ini juga memudahkan pemangsa-pemangsa seks dan pedofilia mencari mangsa. Pengantunan kanak-kanak atau ‘child grooming’, iaitu menjadikan kanak-kanak itu sebagai rakan karib untuk tujuan memudahkan mereka memujuk kanak-kanak tersebut untuk melakukan hubungan seks sering berlaku melalui media sosial seperti Instagram.

Pendidikan seks dapat mengajar kanak-kanak untuk mengenal pasti garis pemisah antara pengantunan seksual kanak-kanak (child sexual grooming) dan hubungan yang platonik (tidak berunsur seksual). Pembezaan ini membolehkan kanak-kanak tersebut sedar bahawa dirinya sedang diantun dan boleh melakukan tindakan sewajarnya.

Jika kanak-kanak itu tidak tahu pun kewujudan istilah ‘pengantunan seksual kanak-kanak’, lebih sukarlah untuk kanak-kanak tersebut mengelakkan diri daripada menjadi mangsa pengantunan. Hanya jauhari mengenal manikam.

Prioriti kita sekarang ialah untuk mengawal naratif berkenaan seksualiti ini sebelum individu-individu yang tidak bertanggungjawab di Internet menanamkan naratif yang songsang. Masalah ini tidak akan hilang jika kita mendiamkan diri. Jangan sorokkan kepala dalam pasir. Kita harus bertindak sebelum nasi menjadi bubur.

Di samping itu, pengetahuan dan pemahaman berkenaan hak-hak kanak-kanak juga penting.

Sebagai contoh, apakah yang patut dilakukan apabila rakan sekelas mereka menghantar gambar kemaluan kepada mereka di WhatsApp? Apakah tindakan yang harus dibuat jika mereka rasa diantun oleh seorang guru? Bagaimana harus mereka bertindak jika mereka mendapat tahu rakan mereka diantun dan sedang melakukan hubungan seks dengan orang dewasa?

Kesedaran tentang hal-hal begini amatlah mustahak untuk memastikan maruah, kebajikan dan hak kanak-kanak dipelihara.

Tidakkah ia menyebabkan kanak-kanak untuk melakukan seks pada usia yang lebih muda?

Kajian daripada negara-negara yang telah menjalankan pendidikan seks seperti di Finland menunjukkan sebaliknya. Bahkan, pendidikan seks akan melewatkan usia seks pertama kanak-kanak. Hal ini kerana kanak-kanak telah didedahkan tentang tanggungjawab serta kesan perbuatan seks.

Maka, jika ia berjaya melewatkan seks di negara barat yang tidak begitu peduli tentang seks luar nikah, bagaimana pula dengan negara timur yang sememangnya mementingkan seks selepas nikah?

Selain itu, pendidikan seks juga tidaklah menyebabkan hilangnya kesucian kanak-kanak. Hal ini kerana perkara yang didedahkan ialah mengikut kesesuaian usia.

Jika agama menjadi kerisauan, sebenarnya pendidikan seks tidak pun perlu berlawanan dengan agama. Pendidikan berkenaan bahaya pornografi, sentuhan selamat, penyakit kelamin, kesedaran berkenaan gender dan lain-lain ini sebenarnya selari dengan tuntutan agama. Dalam keadaan semasa pun, kita telah mendedahkan berkenaan seks selamat dalam subjek Sains.

Berbanding menganggap pendidikan seks sebagai ancaman, lebih baik menjadikannya sebagai sokongan terhadap tuntutan agama seperti keperluan menjauhi zina bagi umat Islam serta mengajar mereka mengamalkan seks secara bertanggungjawab selepas perkahwinan.

Akhirnya, memang kita kecam dan salahkan pemangsa seks dan para pedofil. Kita juga mestilah mendidik anak-anak kita supaya tidak menjadi pemangsa seks. Namun, kita juga perlu mempersiapkan tunas-tunas negara kita untuk menghadapi ancaman-ancaman oleh pemangsa seks.

Menghantar kanak-kanak mengharungi zaman remaja dan dewasa tanpa pendidikan seks ialah ibarat mencampakkan kanak-kanak ke dalam lautan tanpa mengajar mereka berenang. Kanak-kanak perlu berkeupayaan untuk mengenal pasti ancaman untuk berkemampuan mengelak ancaman.

Oleh itu, bagi menyediakan kanak-kanak menghadapi cabaran remaja dalam era informasi ini, ibu bapa dan guru-guru perlu beradaptasi dengan keadaan semasa serta peka dengan tuntutan-tuntutan semasa. Jika kanak-kanak akan tahu juga tentang seks, lebih baik mereka tahu daripada kita. Ayuhlah kita lindungi anak-anak kita!

Azhari AziziAktivis Persatuan Belia Harmoni Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sarawak kembali catat kes harian tertinggi

“Sebanyak 1,427 kes sembuh turut dicatatkan, menjadikan jumlah kumulatif kes pulih Covid-19 di negara ini sebanyak 353,822 daripada keseluruhan 375,054 kes.”

Manakala keseluruhan angka kematian mencecah 1,378 orang selain jumlah aktif kini ialah 19,854.

“Daripada jumlah kes itu, sebanyak 2,185 adalah penularan kes tempatan dan 10 lagi adalah kes import,” jelasnya.

Sementara itu, sebanyak 219 kes sedang dirawat di Unit Rawatan Rapi (ICU) dengan 90 individu memerlukan alat bantuan pernafasan.

“Sarawak kembali mencatatkan kes harian tertinggi iaitu 508 kes diikuti Selangor 431, dan Johor 387 kes.

Dalam perkembangan berkaitan, negeri Kelantan mencatatkan 332, Kuala Lumpur sebanyak 176 kes, Sabah 112 kes, Pulau Pinang 84 kes, Negeri Sembilan 42 kes, Perak 35 kes, Kedah 30 kes, Terengganu 16 kes, Melaka dan Pahang masing-masing 15 kes, Wilayah Persekutuan Labuan enam kes, manakala Putrajaya serta Perlis masing-masing mencatatkan tiga kes.

“Seterusnya, lima kluster baharu dikesan membabitkan tiga kluster tempat kerja iaitu Kluster Selat Klang dan Tapak Bina Cahaya Alam di Selangor serta Jalan Perindustrian Satu di Johor.”

Menurutnya, dua lagi kluster komuniti dan kluster sekolah di Sarawak adalah dari Kluster Tarat Tani dan Kluster Jalan Bintulu, Sibu.

Melihat kepada situasi kes Covid-19 yang masih tinggi melebihi 2,000 kes setiap hari, mantan Menteri Pertanian dan Industeri Asas Tani Datuk Seri Salahuddin Ayub berkata, ini menunjukkan kerajaan gagal untuk menangani pandemik itu walaupun setelah tiga bulan pelaksanaan Ordinan Darurat (Kuasa-kuasa Perlu) 2021 bermula 11 Januari lalu.

“Walaupun pelaksanaan darurat itu dikatakan langkah proaktif dalam membendung wabak Covid-19, ironinya situasi Covid-19 dilihat menjadi lebih berbahaya.

Beliau berkata, melihat peningkatan kes sehingga hari ini membuktikan kerajaan gagal mengawal pandemik ini.

“Sebab itu, saya telah berikan cabaran, sila tunjukkan seksyen mana dalam Ordinan Darurat itu yang digunakan untuk menentang Covid-19.”

Beliau yang juga Ahli Parlimen Pulai itu mendakwa, kerajaan hanya menggunakan pelaksanaan Ordinan Darurat untuk menggantung Parlimen kerana bimbang dengan majoriti yang diperoleh seterusnya memungkinkan kerajaan Perikatan Nasional (PN) jatuh.

“Apa yang kerajaan perlu lakukan sekarang ialah menarik balik perintah darurat dan membuka sidang Parlimen dan perbelanjaan negara yang telah dibelanjakan mesti dibahaskan,” katanya.

Sebelum ini, Menteri Kanan (Keselamatan), Datuk Seri Ismail Sabri Yaakob membayangkan negara berkemungkinan berdepan gelombang keempat penularan Covid-19 susulan peningkatan kes wabak berkenaan sejak akhir-akhir ini.

“Ia berpandukan kepada data yang dikumpul oleh Kementerian Kesihatan (KKM) setakat ini, yang menunjukkan kadar kebolehjangkitan Covid-19 atau R-Naught (Ro/Rt) pada 11 April lalu untuk seluruh negara kembali meningkat kepada 1.06,” jelasnya.

Dalam pada itu, Menteri Kesihatan, Datuk Seri Dr Adham Baba turut menyatakan bahawa KKM mencadangkan agar aktiviti rentas negeri untuk sambutan Aidilfitri pada bulan depan ditangguh, sehingga menimbulkan pelbagai reaksi dalam kalangan rakyat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Presiden IKRAM sempena Ramadan 1437H

Setinggi-tinggi kesyukuran kepada Allah SWT kita ucapkan lantaran diberi peluang dan dipanjangkan usia kita untuk menyambut bulan Ramadan sekali lagi bagi menggandakan amal ibadah untuk memperoleh ganjaran berlipat kali ganda daripada-Nya dan mencapai makam takwa.

“Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertakwa.” (al-Baqarah: 183)

“Bulan Ramadan yang diturunkan padanya al-Quran sebagai petunjuk bagi manusia dan bukti keterangan dari petunjuk dan pembeza (antara yang benar dan salah)…” (al-Baqarah: 185)

Rasulullah SAW bersabda: “Telah datang kepada kamu bulan Ramadan, selamat datang diucapkan.” (HR At-Thabrani)

Sebagai golongan yang beriman, kita menyambutnya dengan penuh keimanan, penuh kesyukuran dan penuh keredaan. Ia bagaikan peluang yang dikurniakan Allah SWT untuk kita mendekatkan diri kepada-Nya dengan bayaran ganjaran yang berlipat kali ganda, amalan sunat dibalasi dengan ganjaran amalan fardu dan amalan fardu diganjari dengan 70 kali ganda ganjaran amalan fardu yang dilaksanakan pada bulan-bulan yang lain.

Padanya terdapat satu malam yang lebih baik daripada 1,000 bulan, ia merupakan bulan pengampunan, bulan rahmat dan bulan pembebasan daripada seksaan api neraka.

Pada bulan ini, kita digalakkan memuhasabah diri, menyesali kesalahan-kesalahan lalu, bertaubat, memperbanyakkan amal soleh, membaca al-Quran, bersedekah, solat sunat tarawih, menghidupkan malam dengan solat sunat tahajjud serta zikir, memuji Alah SWT siang dan malam, menyampaikan bantuan kepada golongan-golongan yang memerlukannya seperti fakir miskin, anak-anak yatim dan lain-lain, sama ada di dalam negara atau luar negara.

Diriwayatkan daripada Abu Hurairah RA bahawa sesungguhnya Nabi SAW telah bersabda : “Solat lima waktu, Solat Jumaat sampai Solat Jumaat berikutnya, puasa Ramadan sampai puasa Ramadan berikutnya, adalah menutup dosa-dosa (kecil) yang diperbuat antara keduanya, bila dosa-dosa besar dijauhi.” (HR Muslim)

Diriwayatkan daripada Sahal bin Sa’ad RA bahawa sesungguhnya Nabi SAW telah bersabda: “Bahawa sesungguhnya bagi syurga itu ada sebuah pintu yang disebut “ar-Rayyaan”. Pada hari kiamat dikatakan: Di manakah orang yang berpuasa? (untuk masuk syurga melalui pintu itu), jika yang terakhir antara mereka sudah memasuki pintu itu, maka ditutuplah pintu itu.” (HR Bukhari & Muslim)

Abu Hurairah RA telah berkata: Aku telah mendengar Rasulullah s.a.w bersabda tentang Ramadan yang bermaksud: “Sesiapa yang mendirikannya (Ramadan) penuh keimanan dan keikhlasan diampunkan baginya apa dosanya yang telah lalu.” (HR Bukhari, Muslim, Tirmidzi, Abu Daud, an-Nasa’i, Malik, Ahmad dan Baihaqi)

Diriwayatkan daripada Abu Hurairah RA bahawa sesungguhnya Rasulullah SAW pernah bersabda ketika datang bulan Ramadan: “Sungguh telah datang kepadamu bulan yang penuh berkat, diwajibkan atas kamu untuk puasa, pada bulan ini pintu syurga dibuka, pintu neraka ditutup, syaitan dibelenggu. Pada bulan ini, ada suatu malam yang nilainya sama dengan seribu bulan, maka barangsiapa diharamkan kebaikannya (tidak beramal baik di dalamnya), sungguh telah diharamkan (tidak mendapat kebaikan di bulan lain seperti di bulan ini).” (HR Ahmad, an-Nasa’i dan Baihaqi)

Jelaslah kepada kita semua bahawa pengampunan, rahmat Allah SWT dan peluang untuk memperolehi ganjaran amal soleh yang berlipat ganda, mencapai makam takwa terbuka luas kepada semua kita yang beriman dengan Allah dan Rasul-Nya menerusi amal-amal soleh yang disempurnakan pada bulan Ramadan.

Oleh itu, marilah kita semua memanfaatkan detik-detik umur sepanjang bulan Ramadan, peluang-peluang yang terbuka luas padanya sebaik-baik mungkin, jangan dipersia-siakan peluang yang di kurniakan kepada kita semua. Perkuatkanlah keazaman! Lakukan amalan-amalan soleh sebanyak dan sebaik mungkin. Semoga kita beroleh kebaikan yang melimpah ruah daripadanya.

Marilah kita membimbing seluruh ahli keluarga, jiran tetangga dan rakan kita dengan mengajak mereka melakukan amal soleh dan ibadah puasa pada bulan Ramadan ini dengan sebaik-baiknya dan mengambil peluang memakmurkan dan menghidupkan 10 hari terakhir pada bulan Ramadan dengan melakukan ibadah iktikaf di masjid bersama-sama.

“Sesungguhnya Kami telah menurunkan (al-Quran) ini pada malam al-Qadar. Apakah yang kamu ketahui tentang malam al-Qadar itu? Malam al-Qadar itu lebih baik daripada seribu bulan. Pada malam itu, turun malaikat dan Jibril Dengan izin Tuhan mereka, kerana membawa segala perkara (yang ditakdirkan berlakunya pada tahun yang berikutnya). Sejahteralah malam (yang berkat) itu hingga terbit fajar.”

Kepada saudara-saudara kita di bumi Palestin, Syria, Iraq, Myanmar dan lain-lain, hulurkanlah bantuan dan sumbangan kepada mereka atau sekurang-kurangnya, panjatkanlah doa munajat kepada Allah SWT agar mereka dapat merasai nikmat berbuka puasa dan bergembira pada bulan yang mulia ini meskipun mereka masih terpaksa menghadapi kehidupan yang penuh dengan kesukaran dan tekanan yang dahsyat.

Semoga derita mereka tidak berpanjangan dan negara mereka yang masih dijajah akan dapat dibebaskan segera dan kehidupan mereka pulih kembali dan mereka bebas daripada cengkaman musuh yang zalim dengan izin Allah SWT.

Kepada saudara-saudara kita yang baru memeluk Islam, bantulah mereka menjalani ibadah puasa dan amal ibadah yang lain dengan sebaik-baiknya agar santunan kepada mereka memberikan keteguhan iman dalam mengharungi cabaran kehidupan menjadi saudara baru.

Kepada para pemimpin dan ketua di peringkat masing-masing, bertakwalah kepada Allah SWT, nilai dan telitilah setiap amanah yang diberikan dengan jujur dan ikhlas kerana amanah tersebut akan dipersoalkan oleh Allah SWT, apakah ia telah ditunaikan sebaiknya atau tidak.

Semoga dengan usaha gigih dan berterusan, niat yang ikhlas dan amalan soleh yang bersungguh-sungguh akan mendekatkan diri kita kepada Allah SWT, memperoleh keredaan-Nya yang berpanjangan dan berkekalan, mencapai makam takwa dan kesudahan yang baik di dunia dan akhirat serta pembebasan diri daripada api neraka.

Sekian, selamat menyambut bulan Ramadan al-Mubarak 1437H. Semoga Allah SWT memelihara kita dan sentiasa berada dalam ketaatan kepada-Nya sepanjang tahun ini dan tahun-tahun seterusnya.

Ustaz Dr Hj Mohd Parid Sheikh Ahmad

PresidenPertubuhan IKRAM Malaysia (IKRAM)3 Jun 2016 / 27 Syaaban 1437H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


TiPS: Emosi terurus, suri rumah sejahtera

“Pelbagai aktiviti masyarakat dianjurkan oleh Wanita IKRAM Kajang secara berkala di sini. Antaranya senamrobik, aerodance, pengumpulan minyak masak dan juga pengumpulan barang-barang untuk dikitar semula,” ujar Setiausaha Wanita IKRAM Kajang, Puan Sarimah Ahmad dalam ucapannya.

Beliau turut berbesar hati dan mengalu-alukan kehadiran 25 orang peserta dari Lembah Klang, Ipoh dan Melaka, dengan matlamat yang sama iaitu ingin mengenali diri seterusnya meningkatkan potensi yang ada supaya menjadi suri rumah yang hebat.

“Program TiPS ini dirancang berpandukan Modul Pembangunan Diri, satu daripada empat modul yang terkandung dalam Modul Pembangunan Suri yang telah dilancarkan sewaktu Konvensyen Suri pada Mac lalu,” jelas Pengarah Program, Puan Nurul Huda Ahmad Nawawi.

Menurutnya, dalam setiap program yang dianjurkan oleh SRR, pihak penganjur berusaha menyediakan nurseri kepada para peserta yang memerlukan kerana memahami ‘nature’ suri rumah yang sentiasa berdamping dengan anak-anak 24 jam sehari.

“Menjadi suri rumah adalah suatu tugas yang mulia kerana ia sangat dekat dengan salah satu ciri sepuluh muwasofat tarbiah iaitu bermanfaat kepada orang lain.”

Dalam pada itu, beliau melahirkan rasa gembira dengan komitmen yang ditunjukkan oleh para peserta berikutan terdapat dalam kalangan mereka yang membawa pengasuh sendiri untuk menjaga anak-anak mereka.

“Penghargaan juga wajar diberikan kepada para suami yang menyokong para isteri untuk datang ke program dengan mengambil cuti untuk menjaga anak-anak di rumah,” jelas Huda lagi.

Tambahnya lagi, bermanfaat kepada orang lain yang dimaksudkan adalah berperanan terhadap keluarga untuk menyumbang sepenuh tenaga di rumah bagi mengasuh anak-anak dan melengkapkan keperluan keluarga adalah suatu tugas yang tidak boleh dipandang enteng oleh setiap suri rumah.

“Sudah tiba masanya segala usaha dan penat lelah para suri diangkat dan diberi pengiktirafan oleh masyarakat.”

Beliau turut berharap agar selepas tamat program ini, para suri dapat mencungkil potensi yang ada dalam diri masing-masing, seterusnya para suri dapat terus melebarkan sayap untuk lebih berperanan dalam keluarga dan masyarakat.

“Peranan aktif setiap peserta bakal menentukan kejayaan dan keberkesanan program pada hari ini,” ujar pengendali program, Puan Hazdiana serta menyatakan kepada para peserta bahawa program ini berpusatkan peserta dan akan dikendalikan secara ‘accelerated learning.’

Hazdiana turut mengingatkan para peserta sebelum memulakan sesi pertama yang diberi nama “Getting To Know Each Other” supaya memanfaatkan sesi ini sepenuhnya kerana inilah peluang yang ada untuk para suri meluahkan apa yang terbuku dan disimpan selama ini kerana di rumah mereka tiada kawan untuk berbicara.

“Saya ingin menjadi suri rumah kerana saya ingin menjadi pelengkap kepada keluarga,” kata Puan Ida.

Berasal daripada keluarga yang ibu bapanya keluar bekerja dan beliau terpaksa tinggal dengan datuk dan neneknya menyebabkan dirinya tekad untuk menjadi suri rumah.

“Perasaan sunyi dan tiada teman untuk bercerita menyebabkan saya berazam supaya perkara yang sama tidak berlaku kepada anak-anak saya pula.”

Bagi Solehah Azman pula, ia memilih untuk menjadi suri rumah kerana ingin mengasuh anaknya sendiri.

“Suri rumah ibarat peti besi kerana mereka terkurung dalam rumah, namun biasanya barang-barang yang tersimpan di dalam peti itu adalah sesuatu yang berharga,” tambahnya lagi.

Majoriti peserta mengakui bahawa menjadi suri rumah bukan sesuatu yang mudah.

“Memilih menjadi suri rumah bererti memilih meninggalkan gaji yang lumayan setiap bulan, memilih melepaskan pangkat tinggi di tempat kerja dan merestukan masa senggang bersama kawan-kawan diganti dengan mengasuh dan mengurus anak-anak sepenuh masa,” demikian ujar Roselinee.

Suri Rumah Rahmah (SRR) adalah sebuah agensi di bawah Wanita IKRAM, telah dilancarkan pada 30 Mac lalu ketika Konvensyen Suri anjuran bersama Lembaga Penduduk dan Pembangunan Keluarga Negara (LPPKN) di Mega Glory Hall, Ostia Bangi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penjagaan Kendiri: Faktor & Langkah Hadapi Penyakit

Teori penjagaan kendiri diperkenalkan oleh seorang jururawat bernama Dorothea Orem sekitar 1950 yang mana beliau menekankan empat aspek penjagaan kendiri termasuklah kepentingan penjagaan kesihatan, pemantauan aspek kehidupan, perkembangan dan kesejahteraan diri (Fawcett, 2001).

Orem menyarankan setiap individu terutamanya pesakit perlu meletakkan matlamat, merancang aktiviti bagi mencapai matlamat tersebut serta mempunyai minat yang mendalam bagi memastikan keempat-empat aspek tersebut mampu dicapai.

Namun begitu, tidak semua pesakit mampu melakukan penjagaan kendiri (self-care) dengan baik tanpa dibantu oleh sistem sokongan yang mapan. Ini kerana situasi penyakit yang dihidapi seseorang pesakit boleh berada dalam kategori akut (sementara) dan kronik (berpanjangan).

Jika di hospital, bantuan boleh dihulurkan oleh jururawat dan pasukan kesihatan yang bertanggungjawab (termasuk doktor, pegawai farmasi, pegawai pemakanan, pegawai terapi dan sebagainya) agar pesakit dapat memenuhi aktiviti kehidupan seharian mereka.

Boleh dikatakan semua pelan perawatan adalah di bawah pemantauan profesional kesihatan dan pesakit hanya perlu patuh (compliance) pada aktiviti yang telah dirancang.

Bagaimana jika sudah pulang ke rumah? Isu penjagaan kendiri ini bukanlah sesuatu yang baru dan asing sebenarnya dan ia memang berlaku dalam masyarakat kita.

Menurut kajian awal sekitar tahun 1983 oleh Lowell S. Levin, antara faktor-faktor yang mempengaruhi penjagaan kendiri ialah umur, jantina, status perkahwinan dan jenis pekerjaan.

Menurut Levin (1983), semakin meningkat usia, maka semakin banyak penyakit yang dihidapi seseorang. Kebiasaannya pesakit yang lebih berusia akan lebih cepat dalam mendapatkan perkhidmatan kesihatan berbanding yang muda.

Wanita pula didapati lebih banyak menyuarakan simptom masalah kesihatan kepada doktor yang merawat jika dibandingkan dengan lelaki.

Antara sebabnya adalah mereka bertindak menjaga kebajikan keluarga, maka kesihatan mereka perlu berada pada tahap optimum. Seorang isteri kebiasaannya akan menasihati suami untuk segera mendapatkan rawatan sekiranya sakit.

Kajian awal turut menunjukkan individu yang bercerai (janda atau duda) lebih cakna untuk mendapatkan perkhidmatan kesihatan berbanding yang bujang.

Individu yang berkahwin kebiasaannya lebih memilih untuk merawat diri mereka sendiri di rumah (self-treatment) mungkin atas kekangan tertentu. Jumlah isi keluarga turut mempengaruhi budaya pengambilan ubatan tanpa preskripsi doktor menurut kajian lepas.

Pengaruh pengalaman lepas antara ahli keluarga akan mempengaruhi corak pengambilan ubatan. Menariknya menurut kajian awal Levin (1983), semakin meningkat saiz keluarga, semakin banyak stok simpanan ubat dalam merawat diri ketika sakit.

Di sinilah peri pentingnya setiap individu yang pernah melalui fasa sebagai pesakit, selagi mampu melakukan segala perkara yang menjadi rutin suatu ketika dahulu sebelum melalui pengalaman pembedahan atau mengalami penyakit kronik yang berpanjangan.

Ubah suai gaya hidup ke arah yang lebih sihat sangat perlu bagi setiap pesakit di samping mendapatkan informasi kesihatan dari sumber yang sahih.

Amalkan pemakanan yang sihat, bersenam dan melakukan aktiviti fizikal, berhenti merokok semampu yang boleh dan menguruskan stres dengan baik adalah amat penting jika anda berhadapan dengan penyakit kronik.

Secara tidak langsung, tindakan yang positif ini dapat mengelakkan pembaziran kos perkhidmatan kesihatan apabila seseorang mampu menjaga kesihatan mereka dengan optimum. Tidak dinafikan untuk konsisten dalam mengubah gaya hidup yang sihat, ia memerlukan motivasi yang tinggi!

Pada masa yang sama, jika mengalami kesukaran, bantuan boleh diperolehi daripada sistem sokongan seperti ahli keluarga, rakan, jiran, kumpulan sokongan dan malahan haiwan peliharaan turut memberi ketenangan (Larry 1997)!

Kajian yang lepas menunjukkan individu dengan disiplin dan motivasi yang tinggi serta mempunyai sistem sokongan yang kuat akan cepat pulih daripada sesuatu fasa penyakit atau kecederaan (Hill et. al., 2022; Larry 1997; Backsheneider, 1974).

Maka, sakit bukan alasan untuk terlalu bergantung akan bantuan orang lain tanpa memainkan peranan dalam penjagaan kendiri.

Daripada Ibnu Abbas, Rasulullah SAW bersabda yang bermaksud: “Rebutlah lima perkara sebelum datangnya lima perkara:

Penjagaan kendiri tidak bermakna seseorang pesakit mengabaikan terus untuk mendapatkan perkhidmatan susulan di institusi kesihatan setelah discaj pulang ke rumah. Langkah tidak mematuhi rawatan susulan adalah amat merbahaya dalam pemantauan status kesihatan anda!

Kecanggihan teknologi hari ini perlu dimanfaatkan seperti telekonferens, perkhidmatan apps (WhatsApp, Telegram dan sebagainya) atau panggilan telefon sebagai medium komunikasi sekiranya anda memerlukan khidmat runding daripada profesional kesihatan bertauliah.

Kajian terkini menunjukkan pesakit dengan masalah diabetes, hipertensi, pernafasan serta jantung yang mendapat pemantauan berterusan daripada profesional kesihatan termasuk jururawat melalui panggilan telefon, sistem pesanan ringkas (SMS) serta panduan maklumat melalui laman sesawang dan latihan senaman mempunyai kualiti hidup yang lebih baik dan berdikari dalam penjagaan kendiri (Lee et al., 2022).

Kesimpulannya, isu perkhidmatan kesihatan merupakan penanda aras dalam Matlamat Pembangunan Mampan (Sustainable Development Goals – SDG) bagi memastikan rakyat Malaysia memperolehi kesihatan dan kesejahteraan diri yang baik (SDG 3) serta mengurangkan jurang untuk mendapatkan akses dalam perkhidmatan kesihatan (SDG 10).

Asst Prof. Dr. Siti Noorkhairina Sowtali
Kulliyyah Kejururawatan, Universiti Islam Antarabangsa Malaysia, Kampus Kesihatan, Kuantan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sambutan Tahun Baharu Cina Medium Erat Perpaduan

KUALA LUMPUR – Sambutan Tahun Baharu Cina boleh menjadi medium bagi memupuk semangat muhibah dan mengeratkan perpaduan merentasi agama dan bangsa di Malaysia.

Oleh itu, semua pihak dijemput untuk menghadiri Majlis Mahabbah Tahun Baru Cina 2023 di Masjid Zaid Bin Haritsah, Kampung Sungai Mulia di sini yang akan diadakan pada Sabtu ini dengan pelbagai aktiviti, termasuk aneka jamuan untuk tetamu yang hadir.

Majlis ini merupakan anjuran pihak masjid, MAIWP dengan kerjasama Hidayah Centre Foundation (HCF), Pejabat Pentadbiran Zon 2 Jawi, Pejabat Cawangan DBKL Wangsa Maju, Pejabat Khidmat Ahli Parlimen Wangsa Maju, Persatuan Penduduk Kg Lee Kong Chian, KRT Kg Lee Kong Chian, KRT Kg Sungai Mulia dan KRT Taman Setapak.

Menyambut dengan cara berbeza, HCF Melaka telah melaksanakan program Street Dakwah CNY dengan kerjasama para sukarelawan daripada Rakan Hidayah (RH) yang dibantu oleh Ustaz Kamal dan Dr Adam Wong pada 17 Januari lalu.

Sambil memberikan hadiah sempena Tahun Baharu Cina, program ini bertujuan untuk mendekati dan menerangkan kepada mereka tentang keindahan agama Islam yang terdapat pada ajarannya dan tidak boleh disandarkan pada kelakuan pengikutnya semata-mata.

Pada 23 Januari pula, HCF Miri, Sarawak dengan kerjasama Rakan Hidayah dan Surau Al Hidayah Tab Cinaq menganjurkan Chinese New Year Gathering yang menyajikan pelbagai juadah makanan tradisi Cina untuk ahli kariah, mualaf dan ahli keluarga yang hadir, dengan acara menarik Hui Chun Freestyle bagi menguji bakat kaligrafi peserta.

Tahun Baharu Cina adalah satu perayaan yang diraikan oleh masyarakat berbangsa Cina mengikut kalendar Cina.

Oleh kerana ia adalah perayaan tradisi bangsa Cina dan bukan perayaan agama, maka tiada halangan bagi para mualaf atau yang sudah lama menganut agama Islam untuk menyambutnya bersama ahli keluarga tersayang.

Namun sebagai Muslim, mereka tetap harus menjaga batas seperti tidak terlibat sama dalam upacara penyembahan berhala, permainan judi, minum arak atau makan khinzir.

Bagi mereka yang ingin mengunjungi sahabat berbangsa Cina pada musim perayaan ini, elakkan daripada memakai baju berwarna gelap terutamanya hitam bagi menghormati kepercayaan masyarakat Cina yang mempercayai hitam boleh membawa malapetaka.

Perayaan ini menghimpunkan ahli keluarga yang jauh dan dekat serta disambut juga bersama rakan taulan yang boleh mengukuhkan semangat muhibah dan mengeratkan silaturahim.


Kes harian Covid-19 meningkat sedikit

SERI KEMBANGAN – Angka kes harian Covid-19 di Malaysia meningkat sedikit kepada 4,543 hari ini berbanding 4,343 pada Ahad.

“Jumlah baharu yang direkodkan itu menjadikan jumlah kumulatif kes kini 2,510,852,” kata Ketua Pengarah Kesihatan, Tan Sri Dr Noor Hisham Abdullah memaklumkan.

Menurut data Johns Hopkins University jumlah kumulatif kes positif Covid-19 seluruh dunia ketika ini berjumlah 249,826,779.

Ia berikutan lebih 400,000 kes baharu dikesan dalam tempoh 24 jam lepas dan Amerika Syarikat masih kekal negara paling terjejas dengan 46,482,837 kes.

Seterusnya, diikuti India dengan 34,355,509 kes dan Brazil dengan 21,874,324 kes, United Kingdom pula mencatatkan 9,346,958 kes, manakala Rusia dan Turki turut memasuki kumpulan negara yang mencatat lebih 8 juta kes.

Perancis pula mencatatkan lebih 7 juta kes, Argentina, Sepanyol dan Colombia merekodkan kes positif melebihi 5 juta kes.

Di Asia Tenggara, Indonesia mendahului angka tertinggi kes Covid-19 dengan 4,247,721 kes.

Dalam pada itu, sehingga jam 11.59 malam Ahad, sebanyak 75.2 peratus atau 24,552,038 individu di negara ini telah lengkap diberi vaksin Covid-19.

Sejumlah 94.8 peratus atau 22,194,116 individu kadar populasi dewasa juga telah lengkap menerima dos vaksin.

Menurut data Kementerian Kesihatan Malaysia (KKM) melalui laman CovidNow, sejumlah 97.4 peratus atau 22,809,218 individu bagi populasi dewasa telah menerima sekurang-kurangnya satu dos vaksin.

Sebanyak 38,027 dos suntikan vaksin diberikan pada Ahad melibatkan 13,110 suntikan dos lengkap, 3,068 menerima dos pertama dan 21,849 pula menerima suntikan dos penggalak, menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 50,402,399.

Selain itu, sebanyak 2,357,922 atau 74.9 peratus individu bagi golongan remaja berusia 12 hingga 17 tahun telah lengkap divaksin, manakala 86.3 peratus atau 2,715,817 individu telah menerima sekurang-kurangnya satu dos vaksin.

Jumlah kumulatif bagi dos penggalak pula kini sebanyak 506,236 individu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…